
A határozat szövege:
 

                 A MAGYAR KÖZTÁRSASÁG NEVÉBEN!
                               
Az Alkotmánybíróság jogszabály alkotmányellenességének utólagos
vizsgálatára  és mulasztásban megnyilvánuló alkotmányellenesség
megállapítására  irányuló indítvány, valamint folyamatban  lévő
ügyben    alkalmazandó    jogszabály    alkotmányellenességének
megállapítására   irányuló   bírói  kezdeményezések   tárgyában
meghozta a következő
                               
                         határozatot:
                               
 1.  Az  Alkotmánybíróság  megállapítja,  hogy  a  Rendőrségről
szóló   1994.   évi   XXXIV.  törvény  69.  §   (3)   bekezdése
alkotmányellenes,  ezért  azt  2007.  december   31.   napjával
megsemmisíti.
 
 2. Az Alkotmánybíróság megállapítja, hogy a büntetőeljárásról
szóló 1998. évi XIX. törvény 201. § (1) bekezdésének b) pontja,
c) pontja, d) pontjának „sorozatban vagy szervezett
elkövetéssel megvalósuló (ideértve az”, továbbá „elkövetést
is)” szövegrészei, e) pontja és f) pontja alkotmányellenes,
ezért azokat 2007. december 31. napjával megsemmisíti.
 A büntetőeljárásról szóló 1998. évi XIX. törvény 201. § (1)
bekezdése ezt követően az alábbi szöveggel marad hatályban:
 „201. § (1) Titkos adatszerzésnek akkor van helye, ha az
eljárás
 a) ötévi vagy ennél súlyosabb szabadságvesztéssel büntetendő
szándékos, továbbá
 b)
 c)
 d) üzletszerűen, bűnszövetségben vagy bűnszervezetben történő
 e)
 f)
 g) fegyveresen elkövetett
 bűncselekmény vagy ilyen bűncselekmény kísérletének,
illetőleg előkészületének gyanúja miatt folyik.”
 
 3. Az Alkotmánybíróság megállapítja, hogy a büntetőeljárásról
szóló 1998. évi XIX. törvény 206. § (3) bekezdésének 2006.
június 30. napjáig hatályos szövege alkotmányellenes volt.
 
 4. Az Alkotmánybíróság megállapítja, hogy a büntetőeljárásról
szóló 1998. évi XIX. törvény 206. § (3) bekezdésének 2006.
június 30 napjáig hatályban volt szövege a Debreceni Ítélőtábla
előtt Bf. II. 81/2005. szám alatt folyamatban lévő ügyben nem
alkalmazható.
 
 5. Az Alkotmánybíróság megállapítja, hogy a jövedéki adóról
és a jövedéki termék forgalmazásának különös szabályairól szóló
2003. CXXVII. törvény 111. § (2) bekezdés g) pontja
alkotmányellenes, ezért azt a határozat kihirdetésének napjával
megsemmisíti.
 
 6. Az Alkotmánybíróság megállapítja, hogy a jövedéki adóról
és a jövedéki termék forgalmazásának különös szabályairól szóló
2003. CXXVII. törvény 111. § (2) bekezdés g) pontja a
Sátoraljaújhelyi Városi Bíróság előtt Bk. 29/2006. szám alatt
folyamatban lévő ügyben nem alkalmazható.
 
 7. Az Alkotmánybíróság a büntetőeljárásról szóló 1998. évi
XIX. törvény 201. § (1) bekezdésének d) pontja „üzletszerűen,
bűnszövetségben vagy bűnszervezetben történő” szövegrésze,
valamint g) pontja alkotmányellenességének megállapítására és
megsemmisítésére irányuló indítványt elutasítja.
 
 8. Az Alkotmánybíróság a büntetőeljárásról szóló 1998. évi
XIX. törvény 201. § (1) bekezdésével összefüggő, mulasztásban
megnyilvánuló alkotmányellenesség megállapítására irányuló
indítványt elutasítja.
 
 Az  Alkotmánybíróság  ezt a határozatát  a  Magyar  Közlönyben
közzéteszi. 

                           Indokolás
                               
                              I.
                               
 1.  Az  Alkotmánybírósághoz  egy bírói  kezdeményezés  és  egy
indítvány  érkezett  a  Rendőrségről  szóló  1994.  évi  XXXIV.
törvény  (a  továbbiakban: Rtv.) és a  büntetőeljárásról  szóló
1998.  évi XIX. törvény (a továbbiakban: Be.) egyes,  a  titkos
információgyűjtésre   és   a  titkos  adatszerzésre   vonatkozó
rendelkezései    alkotmányellenességének    megállapítása    és
megsemmisítése  tárgyában. Az indítványozó  ezen  kívül  a  Be.
rendelkezéseivel  összefüggésben,  mulasztásban   megnyilvánuló
alkotmányellenesség   megállapítását  is   kezdeményezte.   Egy
további  bírói  kezdeményezés a jövedéki adóról és  a  jövedéki
termék forgalmazásának különös szabályairól szóló 2003. CXXVII.
törvény  (a továbbiakban: Jöt.) 111. § (2) bekezdés  g)  pontja
alkotmányellenességének   megállapítását   és   megsemmisítését
kérte.
 Az Alkotmánybíróság az ügyeket szoros összefüggésükre
figyelemmel egyesítette és egy eljárásban bírálta el.
 
 2.1.  Az  egyik bírói kezdeményezés a Be. 206. § (3) bekezdése
alkotmányellenességét állította, az Alkotmánynak a jogbiztonság
követelményét  meghatározó  2.  §  (1)  bekezdésére,  az  ember
alapvető   jogainak  védelmére  és  ezek  lényeges  tartalmának
korlátozhatatlanságára   vonatkozó   8.    §-ára,    a    bírói
függetlenséget  oltalmazó  50. §  (1)  bekezdésére,  a  bíróság
előtti   egyenlőséget  garantáló  57.  §  (1)  bekezdésére,   a
védelemhez való jogot előíró 57. § (3) bekezdésére, valamint  a
jóhírnévhez, a magánlakás sérthetetlenségéhez, a magántitok  és
a  személyes adatok védelméhez való jogot biztosító 59.  §  (1)
bekezdésére hivatkozással.
 Az  indítvány szerint a sérelmezett rendelkezésből hiányzik „a
világos és a jogalkalmazás során felismerhetően értelmezhető és
egyértelmű  normatartalom”,  a titkos  információgyűjtés  és  a
titkos  adatszerzés célhoz kötöttsége a büntetőeljárásban  vagy
más büntetőeljárásban történő felhasználása tekintetében. A Be.
206.  § (3) bekezdése arra kényszeríti az ügyben érdemi döntést
hozó bíróságot, hogy a titkos információgyűjtésnek az Rtv.  63.
§ (1) bekezdésében, a 69. § (3) bekezdésében, valamint a titkos
adatszerzésnek  a  Be. 201. §-ban rögzített,  egymástól  eltérő
feltételrendszerét  feleltesse meg  egymásnak,  miközben  egyik
jogszabályból  sem állapítható meg a célhoz kötöttség  fogalma.
Az  ügyet tárgyaló bíró minden esetben el van zárva attól, hogy
az     ún.    „előzetes”    eljárásban    alkalmazott    titkos
információgyűjtés   dokumentumait   legalább   a    jogszerűség
kérdésében   ellenőrizhesse.   Az   erre   vonatkozó   iratokat
egyáltalán nem ismerheti meg, akkor sem, ha az ügyész azokat az
eljárás során felhasználja. Hasonlóképpen teljes terjedelmükben
„titkosak” maradnak mindezen iratok a védelem számára,  míg  az
ügyész  a  felhasználásukról  való döntés  előtt  nyilvánvalóan
megismeri a tartalmukat.
 Utal  az  indítvány  arra is, hogy a titkos  információgyűjtés
eljárási  szabályai,  az  erről szóló bírói  döntés  formai  és
tartalmi követelményei egyébként is kidolgozatlanok (lényegében
nincsenek  is  szabályok), ami már eleve megnehezíti  a  célhoz
kötöttség  ellenőrzését.  Mindennek  következtében   az   adott
konkrét eljárásban egyedül az ügyész rendelkezik ismeretekkel a
titkos információgyűjtés okairól, lefolyásáról, a bíróság és  a
védelem  által ellenőrizhetetlen indokok alapján dönt a  célhoz
kötöttség, s így a felhasználhatóság kérdésében. Ez a  megoldás
sérti   a   tisztességes  eljárás  követelményét,  a   hatékony
védelemhez  való jogot és a bírói függetlenséget.  A  jogállami
garanciák  hiánya  veszélybe sodorja továbbá  a  magánlakás,  a
magántitok, a személyes adatokhoz való jog érvényesülését is.
 A   kezdeményező   bíró   minderre  tekintettel   a   támadott
rendelkezés ex nunc hatályú megsemmisítését kérte.
 
 2.2.  Az  indítványozó  az  Rtv. 69.  §  (3)  bekezdése  a)–h)
pontjait  és  a Be. 201. § (1) bekezdésének b)–g)  pontjait  az
Alkotmány   2.   §   (1)   bekezdésében  foglalt   jogbiztonság
követelményének sérelmére hivatkozással támadta.  E  mellett  a
Be.  201.  §  (1)  bekezdés a) pontja kapcsán  alkotmányellenes
mulasztás megállapítására is indítványt tett.
 Indokolásában   részletesen   kifejtette,   hogy   a    titkos
információgyűjtésnek  az  Rtv.  69.  §  (3)   bekezdése   a)–h)
pontjaiban,  és  a  titkos adatszerzésnek  a  Be.  201.  §  (1)
bekezdésének   b)–g)   pontjaiban   meghatározott    feltételei
„önmagukban   is   alig  értelmezhető”   vagy   csak   „részben
értelmezhető” fogalmakat takarnak, egymással sincsenek  kellően
összehangolva, az alapjogok korlátozásával összefüggésben pedig
sértik  a szükségesség és arányosság követelményét. Álláspontja
szerint    összességében   mind   az   Rtv.,   mind    a    Be.
feltételrendszerének  jelenlegi  megfogalmazása  megengedi   az
önkényes   bírói   értelmezést,   mert   nem   felel   meg    a
normavilágosság követelményének. Ennek folytán  túlságosan  tág
határok között alkalmazhatók a bírói engedélyhez kötött  titkos
információgyűjtésnek, illetve a titkos adatszerzésnek a jelzett
törvényekben  felsorolt eszközei. Tisztázatlanul marad  továbbá
az  ügyésznek  a titkos információgyűjtésen, illetve  a  titkos
adatszerzésen  alapuló nyomozásban betöltött  szerepe,  illetve
szabályozatlan a jogorvoslat kérdése is.
 Az  indítványozó  utalt  arra,  hogy  az  Alkotmánybíróság   a
47/2003.  (X. 27.) AB határozatában (a továbbiakban:  Abh1.)  —
más   jogintézménnyel  összefüggésben  —  az  Rtv.  69.  §  (3)
bekezdése   a)–h)   pontjait   a   jogbiztonság   szempontjából
alkotmányosan  kifogásolhatónak ítélte. Megítélése  szerint  az
Abh1.–ben   megfogalmazott  és  egy   másik   jogintézmény   (a
bűnmegelőzési     ellenőrzés)     megsemmisítéséhez      vezető
alkotmányossági    problémák   a    titkos    információgyűjtés
engedélyezése kapcsán fokozottan fennállnak.
 Összességében  az  általa kifejtett indokokra  figyelemmel  az
Rtv.  69. § (3) bekezdés a)–h) pontjainak és a Be. 201.  §  (1)
bekezdés  b)–g)  pontjainak  azonnali  hatályú  megsemmisítését
javasolta.
 A  Be.  201.  §  (1)  bekezdés a) pontja  vonatkozásában  arra
hivatkozott,  hogy a titkos adatszerzés feltételei  között  nem
szerepel  az Rtv. 69. § (1) bekezdése szerinti azon korlátozás,
amely csak bűntettek esetén teszi lehetővé a titkos eszközök és
módszerek  alkalmazását. Álláspontja szerint  ez  a  hiányosság
sérti   az   alapjogok  szükséges  és  arányos   korlátozásának
alkotmányi    követelményét.   Erre    figyelemmel    mulasztás
megállapítását indítványozta.
 
 2.3.  A  másik bírói kezdeményezés a Jöt. 111. § (2)  bekezdés
g) pontját az Alkotmánynak az ember alapvető jogainak védelmére
és  lényeges tartalmuk korlátozhatatlanságára vonatkozó  8.  §-
ába,  a  jóhírnév,  a  magánlakás  és  magántitok,  valamint  a
személyes adatok védelmét meghatározó 59. § (1) bekezdésébe  és
a  diszkrimináció  tilalmát  előíró  70/A.  §  (1)  bekezdésébe
ütközőnek ítélte.
 A  kezdeményező bíró az indítványban arra mutatott rá, hogy  a
támadott   rendelkezés   olyan  titkosszolgálati   intézkedések
megtételére   jogosítja   fel   minden   feltétel   nélkül    a
vámhatóságot, amelyekhez a Be. 200. § (1) bekezdés b) pontja  —
minden más esetben — bírói engedélyt kíván meg.
 Kifejtette     továbbá,    hogy    bár    a    közteherviselés
kötelezettségének teljesülése érdekében fontos érdek fűződik az
adóelkerülő magatartások felderítéséhez, a vitatott rendelkezés
megfelelő  törvényi  felhatalmazás  nélkül,  szükségtelenül  és
aránytalanul ad lehetőséget az alkotmányos jogok korlátozására.
„Adott esetben ugyanis az eljárás úgy történik, hogy a Vám-  és
Pénzügyőrség   a   rendelkezésére   álló   technikai   eszközök
alkalmazásával valamennyi postai küldeményt átvizsgálja,  annak
felbontása  nélkül,  majd az így szerzett  vizsgálati  eredmény
alapján   döntenek  arról,  hogy  az  adott  csomag   gyanúsnak
tekinthető-e, s ennek felbontása történik […]” a Jöt.  támadott
rendelkezésére  hivatkozással. A megelőző vizsgálatba  mindazon
állampolgárok  küldeményei bekerülnek, akiknek  nincs  jövedéki
adófizetési  kötelezettségük, s nem is  továbbítanak  adózatlan
jövedéki terméket. Mindehhez pedig nincs szükség sem igazságügy-
miniszteri,   sem   bírói   engedélyre,   sőt   az    általános
felhatalmazás  éppen ennek elkerülését célozza. Így  azonban  a
büntetőeljárásban   olyan  bizonyíték   kerül   felhasználásra,
amelyet a nyomozó hatóság tiltott módon szerzett.
 Az   Alkotmánybíróság  eddigi  gyakorlatának   megfelelően   a
kérelmet   úgy   értelmezte,  hogy  az   magában   foglalja   e
jogszabálynak   az   adott  ügyben  való  alkalmazási   tilalma
kimondását  is  [utoljára: 36/2006. (IX. 7.) AB határozat,  ABK
2006. szeptember, 643.].
 
 3.  Az  Alkotmánybíróság beszerezte az  igazságügy–  (jelenleg
igazságügyi és rendészeti) miniszter véleményét.
 
                              II.
 
 Az  Alkotmánybíróság az indítvánnyal kapcsolatban a  következő
jogszabályokat vizsgálta.
 
 1. Az Alkotmány rendelkezései:
 „2.   §  (1)  A  Magyar  Köztársaság  független,  demokratikus
jogállam.”
 „8.  § (1) A Magyar Köztársaság elismeri az ember sérthetetlen
és   elidegeníthetetlen  alapvető  jogait,  ezek   tiszteletben
tartása és védelme az állam elsőrendű kötelessége.
 (2)   A   Magyar   Köztársaságban  az  alapvető   jogokra   és
kötelességekre  vonatkozó szabályokat  törvény  állapítja  meg,
alapvető jog lényeges tartalmát azonban nem korlátozhatja.
 (…)”
 „50. §. (…)
 (3)   A   bírák  függetlenek  és  csak  a  törvénynek   vannak
alárendelve.  A bírák nem lehetnek tagjai pártnak és  politikai
tevékenységet nem folytathatnak.”
 „57.  §  (1) A Magyar Köztársaságban a bíróság előtt  mindenki
egyenlő,  és  mindenkinek joga van ahhoz, hogy az ellene  emelt
bármely vádat, vagy valamely perben a jogait és kötelességeit a
törvény   által  felállított  független  és  pártatlan  bíróság
igazságos és nyilvános tárgyaláson bírálja el.
 (…)
 (3)  A  büntetőeljárás alá vont személyeket az eljárás  minden
szakaszában  megilleti  a  védelem joga.  A  védő  nem  vonható
felelősségre  a  védelem  ellátása  során  kifejtett  véleménye
miatt.”
 „59.  §  (1)  A  Magyar  Köztársaságban mindenkit  megillet  a
jóhírnévhez,  a  magánlakás  sérthetetlenségéhez,  valamint   a
magántitok és a személyes adatok védelméhez való jog.”
 „70/A.  §  (1)  A  Magyar Köztársaság biztosítja  a  területén
tartózkodó  minden  személy  számára  az  emberi,  illetve   az
állampolgári  jogokat,  bármely  megkülönböztetés,  nevezetesen
faj,  szín,  nem, nyelv, vallás, politikai vagy  más  vélemény,
nemzeti  vagy  társadalmi  származás, vagyoni,  születési  vagy
egyéb helyzet szerinti különbségtétel nélkül.”
      
 2. Az Rtv. támadott rendelkezése:
 „69. § (…)
 (3)   A   Rendőrség   az  (1)  bekezdésben  felsorolt   titkos
információgyűjtésre  szolgáló  eszközöket  és  módszereket   (a
továbbiakban:   különleges  eszközök)  az  ott  meghatározottak
szerint  alkalmazhatja a bűncselekmény gyanúja  miatt  körözött
személy  felkutatására,  továbbá, ha  az  (1)  bekezdésben  nem
említett bűncselekmény
 a) a nemzetközi bűnüldözéssel kapcsolatba hozható,
 b) gyermekkorú ellen irányul,
 c) sorozatban vagy szervezett elkövetéssel valósul meg,
 d)   a  kábítószerrel  vagy  kábítószernek  minősülő  anyaggal
kapcsolatos,
 e) pénz- vagy értékpapír-hamisítással kapcsolatos,
 f) fegyveres elkövetéssel valósul meg,
 g) terror vagy terror jellegű,
 h) a közbiztonságot súlyosan megzavarja,
 (...)”
 
 3. A Be.–nek — az indítvány benyújtásakor hatályban volt —
támadott rendelkezései:
 „201.  §  (1)  Titkos adatszerzésnek akkor van  helye,  ha  az
eljárás
 a)  ötévi  vagy ennél súlyosabb szabadságvesztéssel büntetendő
szándékos, továbbá
 b) országhatáron átnyúló bűnözéssel kapcsolatos,
 c) kiskorú ellen irányuló,
 d)   sorozatban   vagy  szervezett  elkövetéssel   megvalósuló
(ideértve az üzletszerűen, bűnszövetségben vagy bűnszervezetben
történő elkövetést is),
 e)   kábítószerrel   vagy  kábítószernek   minősülő   anyaggal
kapcsolatos,
 f) pénz- vagy értékpapír-hamisítással kapcsolatos,
 g) fegyveresen elkövetett,
 bűncselekmény vagy ilyen bűncselekmény kísérletének,
illetőleg előkészületének gyanúja miatt folyik.
 (…)”
 „206. § (…)
 (3)  A  titkos  adatszerzés eredménye  más  büntetőeljárásban,
valamint  a nyomozás elrendelését megelőzően a bíró,  illetőleg
az     igazságügyminiszter    engedélyéhez    kötött     titkos
információgyűjtés  eredménye  büntetőeljárásban  az   általános
szabályok  szerint  [76. § (2) bek.] is csak akkor  használható
fel,
 a)  ha a 201. §-ban meghatározott feltételek a büntetőeljárás,
illetőleg a másik büntetőeljárás esetében is fennállnak, és
 b)  a  felhasználás célja megegyezik a titkos adatszerzés vagy
titkos információgyűjtés eredeti céljával.
 (…)”
 
 4. A Jöt. rendelkezése:
 „111. § (…)
 (2)   A   vámhatóság  az  olyan  jövedéki  termék  felderítése
érdekében, amely után az adót nem fizették meg,
 (…)
 g)  azon csomagküldeményeket, amelyekről a rendelkezésre  álló
adatok  alapján  alaposan valószínűsíthető,  hogy  adózás  alól
elvont  jövedéki  terméket tartalmaznak, a  postai  szolgáltató
felvevő-  vagy  kézbesítőhelyén, a futár- vagy csomagszállítást
végző  szolgáltató  telephelyén a szolgáltató  két  képviselője
jelenlétében ellenőrizheti, és amennyiben az jövedéki  terméket
tartalmaz,  e törvényben, illetve bűncselekmény alapos  gyanúja
esetén   a  büntetőeljárásról  szóló  törvényben  meghatározott
intézkedéseket tesz,
 (…)”
 
                             III.
                               
 1.  Magyarországon  a  titkos információgyűjtés  és  a  titkos
adatszerzés    feltételeinek,    valamint    az    alkalmazható
titkosszolgálati  eszközök és módszerek,  illetve  alkalmazásuk
elrendelésére,  továbbá  a  használatukra  jogosultak  körének,
illetve    az    ennek    során   megszerzett    adatoknak    a
büntetőeljárásban     történő     felhasználására     vonatkozó
szabályozására csak a rendszerváltást követően — fokozatosan  —
került sor.
 A  titkos információgyűjtés szabályait első ízben a különleges
titkosszolgálati   eszközök   és   módszerek   engedélyezésének
átmeneti szabályozásáról szóló 1990. évi X. törvény rögzítette.
A   titkos   nyomozásra  vonatkozó,  korábbi   belügyminiszteri
utasításoknak  még a létezése is államtitoknak  minősült.  Ezek
nem   tartalmazták  teljes  körűen  az  egyes  titkosszolgálati
eszközök    mibenlétét   és   alkalmazásuk   feltételeit.    Az
igénybevétel engedélyezéséhez a bíróságnak nem volt köze, annak
jogszerűségét nem ellenőrizhette. Az ügyészség ugyan  tudhatott
a   titkosszolgálati  eszközök  alkalmazásáról,  de   semmiféle
hatásköre  nem  volt  sem az igénybevétel,  sem  a  jogszerűség
ellenőrzése terén.
 Az   említett   törvény   meghatározta   a   titkos   eszközök
gyűjtőfogalmát, s az engedélyhez kötött eszközöket  nevesítette
is.   Előírásai   vonatkoztak  mind   a   rendőrség,   mind   a
nemzetbiztonsági    szolgálatok    által     végzett     titkos
információgyűjtésre. Az alkalmazhatóságra  vonatkozó  általános
érvényű  szükségességi kritériumként kimondta, hogy  különleges
titkos  eszköz csak akkor alkalmazható, ha az adatok más  módon
nem  szerezhetők be. Meghatározta továbbá az alkalmazás  célját
és  a  Büntető Törvénykönyvről szóló 1978. évi IV.  törvény  (a
továbbiakban: Btk.) Különös Részi rendelkezéseivel  összhangban
felsorolta  azokat a bűncselekményeket, amelyek  felderítéséhez
ezek    az    eszközök   igénybevehetők   voltak.    Szabályait
kiegészítette a nemzetbiztonsági feladatok ellátásának átmeneti
szabályozásáról szóló 26/1990. (II. 14.) MT rendelet.
 2.1.   A  titkosszolgálati  eszközök  alkalmazására  vonatkozó
hatályos szabályozás jelenleg a Be.–ben, az Rtv.–ben, a Vám– és
Pénzügyőrségről   szóló   2004.   évi   XIX.   törvényben    (a
továbbiakban:  Vám  tv.), a határőrizetről és  a  Határőrségről
szóló  1997.  évi XXXII. törvényben (a továbbiakban:  Hör.),  a
Magyar  Köztársaság ügyészségéről szóló 1972. évi V. törvényben
(a  továbbiakban:  Ütv.), és a nemzetbiztonsági  szolgálatokról
szóló  1995.  évi  CXXV.  törvényben  (a  továbbiakban:  Nbtv.)
található.  A  felsorolt törvények rendelkezéseit  a  bűnüldöző
szervek  nemzetközi  együttműködéséről  szóló  2002.  évi  LIV.
törvény,  az  elektronikus  hírközlésről  szóló  2003.  évi  C.
törvény,   az   elektronikus  hírközlési   feladatokat   ellátó
szervezetek  és  a titkos információgyűjtésre,  illetve  titkos
adatszerzésre   felhatalmazott  szervezetek   együttműködésének
rendjéről  szóló  180/2004. (V. 26.) Korm. rendelet,  a  postai
szolgáltatók,    a   postai   közreműködők    és    a    titkos
információgyűjtésre,      illetve     titkos      adatszerzésre
felhatalmazott    szervezetek    együttműködésének    részletes
szabályairól  szóló  9/2005. (I. 19.) Korm. rendelet  szabályai
egészítik ki. További rendelkezéseket tartalmaznak a különleges
eszközök  és  módszerek  engedélyezéséről  és  igénybevételéről
szóló  26/1999.  (VIII.  13.)  BM rendelet,  a  belügyminiszter
irányítása  alatt álló titkos információgyűjtésre feljogosított
szervek   adatkezelésének  egyes  szabályairól  szóló  21/1996.
(VIII.  31.)  BM  rendelet,  a belügyminiszter  irányítása  alá
tartozó  nyomozó hatóságok nyomozásának részletes  szabályairól
és  a nyomozási cselekmények jegyzőkönyv helyett más módon való
rögzítésének  szabályairól  szóló  23/2003.  (VI.  24.)   BM–IM
együttes  rendelet, valamint a pénzügyminiszter irányítása  alá
tartozó  nyomozó hatóságok nyomozásának részletes  szabályairól
és  a nyomozási cselekmények jegyzőkönyv helyett más módon való
rögzítésének  szabályairól  szóló  17/2003.  (VII.  1.)   PM–IM
együttes rendelet egyes fejezetei, illetve paragrafusai.
 
 2.2.   A  jelzett  jogszabályok  a  titkosszolgálati  eszközök
alkalmazása  szempontjából titkos információgyűjtés  és  titkos
adatszerzés    között    tesznek    különbséget.    A    titkos
információgyűjtés  alkalmazására a nyomozás elrendelése  előtt,
az  Rtv.,  a  Nbtv., az Ütv., a Vám tv., és  a  Hör.  szabályai
alapján  kerülhet  sor.  Az  Nbtv. a  titkos  információgyűjtés
szabályait önálló rendszerben tartalmazza. A Vám tv., a Hör  és
az  Ütv. az Rtv. szabályrendszerére épül s arra utal vissza.  A
titkos   adatszerzésre  a  Be.  rendelkezései   irányadóak,   s
bevezetésére csak a már elrendelt nyomozás során, a vádemelésig
van    mód.   Amennyiben   azonos   ügyben   korábban    titkos
információgyűjtés folyt, a nyomozás elrendelése után azt titkos
adatszerzéssé kell átalakítani [Be. 200. § (4) bekezdés].
 
 2.3.   A  titkos  információgyűjtés  lehet  külső  engedélyhez
kötött, vagy külső engedélyhez nem kötött. A külső engedélyezés
kötelező  eseteit  a  hivatkozott  törvények  felsorolják.   Az
engedély    —   a   törvényben   meghatározott   esetekben    —
igazságügy–miniszteri  vagy bírói  engedélyt  jelent.  A  bírói
engedélyhez  kötött  titkos információgyűjtést  csak  a  megyei
bíróság  elnöke  által  kijelölt bírák rendelhetik  el.  A  Be.
kizárásra vonatkozó szabályai következtében az engedélyező bíró
nem  lehet  azonos sem az ügyben az eljárás bírósági  szakaszát
folytató,   sem   a   titkos  adatszerzést   engedélyező   bíró
személyével, illetve a titkos adatszerzést engedélyező bíró sem
lehet azonos az ítélkező bíróval. További különbségtétel,  hogy
az  Nbtv. alapján eljáró bírák különböző személyek az Rtv.,  az
Ütv.,   a   Vám   tv.  és  a  Hör.  alapján  eljáró   bíráktól.
Következésképpen  sem  a titkos információgyűjtést,  illetve  a
titkos  adatszerzést engedélyező, sem pedig az  ügyet  tárgyaló
bíró  nem  kapja  meg  a  titkos információgyűjtésre  vonatkozó
előzményi  iratokat. Ez akkor is így van, ha a Be. 200.  §  (4)
bekezdése  szerint a titkos adatszerzést engedélyező  nyomozási
bíró    a   titkos   információgyűjtés   titkos   adatszerzéssé
alakításáról   határoz.  A  titkos  adatszerzés  indítványozója
ugyanis — jogszabályi előírás hiányában — szabadon dönt  arról,
hogy  a  titkos információgyűjtés iratai közül melyeket mutatja
be  a  döntést  hozónak,  s ezen belül  mely  okiratról  bocsát
rendelkezésre eredeti példányt, kivonatot, vagy a  titokvédelmi
szempontokra  figyelemmel  részben törölt  adatokkal  készített
másolatot.
 Külső   engedélyhez  kötött  titkos  információgyűjtés  esetén
lehetőség van továbbá ún. sürgősségi elrendelésre is. Erről  az
egyes   jogszabályokban   meghatározott   szervezeti   egységek
beosztás    szerint    nevesített    parancsnokai    jogosultak
rendelkezni. A sürgősségi elrendelés a törvényben meghatározott
ideig  tarthat, s nem váltja ki az (igazságügy–miniszteri  vagy
bírói) engedély utólagos beszerzését.
 A  titkos  adatszerzés foganatosítására  fő  szabályként  csak
bírói engedély mellett van mód. Ezekben az ügyekben a nyomozási
bíró  jár  el,  aki nem lehet azonos személy az  ügyben  eljáró
bíróval,  az  azonban nem kizárt, hogy a titkos  adatszerzésről
szóló döntés mellett ugyanabban az ügyben más, a nyomozási bíró
hatáskörébe  tartozó cselekményeket is végezzen. A  „sürgősségi
elrendeléssel” egyenértékű szabályként ideiglenesen  az  ügyész
is engedélyezheti az egyes eszközök alkalmazását.
 
 2.4.  A  titkos  információgyűjtés  és  a  titkos  adatszerzés
fogalmát jogszabály nem határozza meg. A különböző jogszabályok
csak   felsorolják  azon  eszközöket  és  módszereket,  amelyek
alkalmazásával ez végrehajtható. A külső engedélyhez kötött  és
az  ahhoz nem kötött eszközök eltérőek, illetve a Be. a  titkos
adatszerzés  eszközeit  a  titkos információgyűjtésnél  szűkebb
határok közé szorítja.
 Külső    engedélyhez    nem   kötött   eszközök:    informátor
alkalmazása, bizalmi személy, más titkosan együttműködő személy
igénybevétele, puhatolás vagy információgyűjtés, adatellenőrzés
és adatkérés, fedőokirat kiállítása, fedőintézmény létrehozása,
helyiség,  épület,  más  objektum,  terep-  és  útvonalszakasz,
jármű,    esemény,   személy   megfigyelése,   a    megfigyelés
eredményének  hang, kép, egyéb jel technikai eszközzel  történő
rögzítése,   csapda  alkalmazása,  mintavásárlás,   álvásárlás,
bizalmi  vásárlás, bűnszervezetbe történő beépülés, ellenőrzött
szállítás,  sértett  helyettesítése, védett titok  megismerése,
díjkitűzés, jelzés elhelyezése, a nyomozás megtagadásának  vagy
megszüntetésének    kilátásba   helyezése    az    együttműködő
személlyel,  a  feljelentés  elutasítása  a  fedett  nyomozóval
szemben. Az eszközök kiválasztása az alkalmazó döntésétől függ,
csupán  az  informátor, illetve a bizalmi személy alkalmazására
van egy részleges (infiltrációs) tilalom.
 Bírói  —  illetve  a nemzetbiztonságot érintő  egyes  kérdések
esetén   igazságügy-miniszteri  —engedélyhez  kötött  eszközök:
titkos  kutatás  és  az észleltek technikai  eszközzel  történő
rögzítése,   magánlakásban  történtek   technikai   eszközökkel
történő  megfigyelése  és rögzítése, levél,  postai  küldemény,
telefonvezeték vagy azt helyettesítő távközlési rendszer  útján
továbbított   közlés  tartalmának  megismerése   és   technikai
eszközzel    történő    rögzítése,    internet     vagy     más
számítástechnikai eszköz alkalmazásával történő levelezés útján
továbbított adatok, információk megismerése és felhasználása. A
technikai  jellegű  infiltrációra ebben  az  esetben  nincsenek
tilalmak.
 A   Be.  alapján  alkalmazható  eszközök  közé  tartoznak:   a
magánlakásban    történtek   technikai   eszközökkel    történő
megfigyelése    és   rögzítése,   levél,   postai    küldemény,
telefonvezeték vagy azt helyettesítő távközlési rendszer  útján
továbbított  közlés tartalmának megismerése,  számítástechnikai
rendszer  útján  továbbított és tárolt  adatok  megismerése  és
felhasználása.
 
                              IV.
                               
 Az    indítvány    és   a   bírói   kezdeményezések    részben
megalapozottak.
 
 1.  Az  Alkotmánybíróság korábbi határozataiban esetről esetre
bontotta   ki  az  államnak  a  büntető  hatalom  gyakorlásával
összefüggő    jogait   és   kötelezettségeit.   A   határozatok
rámutattak,  hogy  a bűncselekmények a társdalom  jogi  rendjét
sértik,  s  az állam, mint a közhatalom gyakorlója és  mint  az
igazságszolgáltatási  monopólium birtokosa  köteles  a  büntető
igény   érvényesítésére.  Ezt  a  feladatát  csak  akkor  tudja
megfelelően   ellátni,   ha  a  büntető  igazságszolgáltatásban
közreműködő szerveknek a bűnüldözéshez hatékony eszközök állnak
rendelkezésére.    Ezek   az   eszközök    lehetnek    súlyosan
jogkorlátozóak  és  a  bűncselekmény  elkövetőjén   kívül   más
állampolgárokat   is   érinthetnek.  Demokratikus   jogállamban
azonban  az  állam  büntető hatalma is  korlátozott  közhatalmi
jogosítvány, ezért a büntetőhatalom gyakorlásának intézmény– és
eszközrendszere     közvetlenül     alkotmányos     jelentőségű
[összefoglalóan   pl.:  14/2004.  (V.  7.)  AB   határozat   (a
továbbiakban:  Abh2.), ABH 2004, 241, 254–256.;  42/2005.  (XI.
14.) AB határozat, ABH 2005, 504, 517–518.].
 A   büntető   igény  érvényesítésének  alapvető  feltétele   a
bűncselekmény    felderítése   és   a    terhelt    személyének
megállapítása,   felkutatása.  Az   Alkotmánybíróság   döntései
leszögezték, hogy a bűnüldözés kockázata az államot terheli,  s
hogy jogállamban a bűnüldözés is csak szigorú, az anyagi és  az
eljárási jogszabályok által meghatározott rendben folyhat.
 Már  a  9/1992.  (I. 30.) AB határozat hangsúlyozta,  hogy  az
anyagi  igazságosság  érvényesülésének  jogállami  követelménye
csak   a  jogbiztonságot  szolgáló  —  elsősorban  eljárási   —
garanciák, jogintézmények keretein belül maradva valósulhat meg
(ABH  1992,  59,  64-65.).  A további  határozatok  részletesen
kibontották  azt is, hogy a jogállam értékrendjének meghatározó
pillére  a  jogállami  garanciák tényleges  érvényre  jutása  a
jogintézmények  működése  során.  Ellenkező  esetben  sérül   a
jogbiztonság, a jogszabályok következményeinek kiszámíthatósága
és  esetlegessé  válik az alapvető alkotmányos  jogok  érvényre
jutása.   „A   jogállami   garanciák  mellőzésére   ezért   sem
célszerűségi,  sem igazságossági szempontok nem  adnak  alapot”
(összefoglalóan:  Abh1. ABH 2003, 525, 534.). „A  jogállamiság,
valamint  az  alkotmányos büntetőjog követelményei megkívánják,
hogy  az  állam  a  büntető  hatalmát olyan  szabályok  szerint
gyakorolja,  amelyek  egyensúlyt  teremtenek  az  egyéneket  az
állammal  szemben  védő garanciális rendelkezések,  ezen  belül
elsősorban   a  büntetőeljárás  alá  vont  személy  alkotmányos
jogainak  védelme  és  a büntető igazságszolgáltatás  megfelelő
működésével kapcsolatos társadalmi elvárások között.” [42/2005.
(XI.  14.)  AB határozat, ABH 2005, 504, 518.] Az Abh2.-ben  az
Alkotmánybíróság   rámutatott,   hogy   a   jogalkotónak   ezen
alkotmányi kereteken belül kell megtalálnia azokat az „eljárási
megoldásokat,   amelyek  a  bűnüldözés  sikertelensége   állami
kockázatának csökkentését szolgálják” (részletesen: Abh2.,  ABH
2004, 241, 255.).
 
 2.      Az      Alkotmánybíróságnak      a      büntetőeljárás
garanciarendszerével    szemben    megfogalmazott    alkotmányi
követelményeket  vizsgáló  határozatai  az  úgynevezett   nyílt
eljárásokra vonatkoztak. Nem vizsgálták azt a kérdést,  hogy  a
büntetőeljárásnak  része  lehet-e  az  alkotmányos  alapjogokat
súlyosan  korlátozó  titkosszolgálati eszközök  alkalmazása,  s
hogy   ezen   eljárásban   az   alkotmányi   garanciák   miként
érvényesülhetnek.
 
 2.1.  A  titkos eszközök alkalmazása alapvetően  korlátozza  a
magán–  és családi élet, a magánlakás és levelezés tiszteletben
tartásához,   s  ehhez  szorosan  kapcsolódva,  az  információs
önrendelkezéshez,  az  információáramlás  szabadságához  és   a
személyes adatok védelméhez való jogot.
 Az  Alkotmánybíróság  az  alapjog  korlátozásának  alkotmányos
határait  minden  esetben  a  szükségesség–arányosság   tesztje
alapján  vizsgálja.  Esetről  esetre  állapítja  meg,  hogy   a
jogszabály meghozatalakor a törvényhozónak volt-e alkotmányosan
elismerhető  kényszerű  oka  az  alapjog  korlátozására  és   a
korlátozás súlya az elérni kíván céllal arányban áll-e, továbbá
a   lehetséges   eszközök  közül  a  jogalkotó  a  legenyhébbet
választotta-e  [pl. 30/1992. (V. 26.) AB határozat,  ABH  1992,
167,  171.;  56/1994. (XI. 10.) AB határozat,  ABH  1994,  312,
313.;  12/1999.  (V. 21.) AB határozat, ABH  1999,  106,  112.;
18/2000. (VI. 6.) AB határozat, ABH 2000, 117, 129.].
 Az  alapjog  korlátozhatósága feltételeinek  vizsgálatakor  az
Alkotmánybíróság  minden  esetben  figyelembe  veszi  a  magyar
államra  kötelező  egyezmények,  így  az  1976.  évi  8.  számú
törvényerejű  rendelettel  kihirdetett,  az  Egyesült  Nemzetek
Közgyűlése  XXI.  ülésszakán, 1966. december  16-án  elfogadott
Polgári  és  Politikai  Jogok Nemzetközi Egyezségokmányából  (a
továbbiakban:  Egyezségokmány), valamint  az  1993.  évi  XXXI.
törvénnyel   kihirdetett,  az  emberi  jogok  és  az   alapvető
szabadságok  védelméről  szóló, Rómában,  1950.  november  4-én
kihirdetett  Egyezményből  (a továbbiakban:  Egyezmény)  fakadó
követelményeket.
 Az Egyezségokmány 17. cikkének 1. bekezdése tartalmazza, hogy
senki nem vethető alá önkényes vagy törvénytelen beavatkozásnak
a magánéletével, a családjával, a lakásával, a levelezésével,
kapcsolatban, és becsülete vagy jóhírneve nem tehető ki
jogtalan támadásnak.
 Az Egyezmény 8. Cikkének 1. bekezdése szerint „mindenkinek
joga van arra, hogy magán– és családi életét, lakását és
levelezését tiszteletben tartsák.” A 2. bekezdése rendelkezik
arról, hogy e jog gyakorlása egy demokratikus társadalomban
csak törvényes keretek között, nemzetbiztonsági, közbiztonsági
okból, zavargás vagy bűncselekmény megelőzése, a közegészség
vagy a közerkölcsök, illetve mások jogainak szabadsága és
védelme érdekében korlátozható.
 Az Emberi Jogok Európai Bírósága (a továbbiakban: Bíróság) a
„rejtett nyomozáshoz” kapcsolódó ügyeket az Egyezménynek a
magánélet szabadságát védő 8. Cikke rendelkezésein keresztül
vizsgálja. A Bíróság az ítéleteiben rámutatott, hogy a 8. Cikk.
1. bekezdésében garantált jog egy demokratikus társadalomban
csak a 2. bekezdésben meghatározott törvényes keretek között,
az ott rögzített célokból, a szükségesség igazolása mellett
korlátozható.
 A törvényesség a Bíróság gyakorlatában nem csupán azt
jelenti, hogy a korlátozás lehetséges eseteinek törvényben
meghatározottnak kell lennie. „A törvényben meghatározott eset”
fogalma alatt értendő, hogy a szabályozásnak meg kell felelnie
a jogállamiság elveinek. Minthogy a titkos információgyűjtés
szükségképpen kizárja a hatékony jogorvoslat lehetőségét,
elengedhetetlenül fontos, hogy az alkalmazást lehetővé tévő
eljárási rend kellő garanciát nyújtson az egyén jogainak
védelmére. Minderre tekintettel az alkalmazást három szakaszból
álló ellenőrzésnek kell alávetni: amikor a beavatkozást
elrendelik, mialatt a beavatkozást végrehajtják, miután a
beavatkozást befejezték. Az ellenőrzést a végrehajtó hatalomtól
független „testületeknek” kell végezni. Elsősorban az állandó,
folyamatos és kötelező ellenőrzés a garancia arra, hogy a
konkrét ügyekben nem sértik meg az arányosság követelményét
(pl. Case of Klass and Others v. Germany, judgment of
06/09/1978. Series A. 28; Case of Malone v. the United Kingdom,
judgment of 02/08/1984. Series A 82.; Case of Leander v.
Sweden, judgment of 26/03/1987. Series A. 116.).
 Határozataiban  a Bíróság rámutatott azokra a követelményekre,
amelyeket    a    titkos   eszközök   használatára    vonatkozó
szabályozásnak  minimálisan ki kell elégítenie. Kiemelte,  hogy
éppen azért, mert az alapjogokba történő beavatkozás titkos,  s
mert  az  ilyen  eszközök  használata a  végrehajtó  hatalomnak
„beláthatatlan”  lehetőségeket ad,  elengedhetetlen,  hogy  már
maguk az eljárások kellő garanciát nyújtsanak az egyén jogainak
érvényesülésére. Ez pedig megkívánja, hogy az államok hangsúlyt
helyezzenek  a precíz és részletes, követhető, az állampolgárok
számára  is  hozzáférhető  szabályok  megalkotására.   A   jogi
szabályozásból  világossá  kell  válnia  az  ilyen   eszközöket
alkalmazó  hatóság  hatáskörének, az  intézkedések  lényegének,
azok  gyakorlása  módjának. A Bíróság a  világos  normatartalom
követelménye  körében arra is rámutatott, hogy  a  törvényeknek
tartalmazniuk   kell   a   beavatkozást   indokoló    eseteket,
körülményeket   és   a   beavatkozás   feltételeit.   Minimális
biztosítékként  szerepelnie  kell bennük  továbbá  az  érintett
személyek  körének  meghatározására alkalmas feltételeknek,  az
alkalmazás   dokumentálására  és  a  dokumentáció   megóvására,
valamint      megsemmisítésének      szabályaira      vonatkozó
rendelkezéseknek.  Az  alkalmazásról szóló  döntés  meghozatala
körében  pedig a hatóságok nem kaphatnak túl széles mérlegelési
jogot  (pl. Case of Valenzuela Contreras v. Spain, judgment  of
30/06/1998.,  Reports  1998–V). Az  alkalmazás  garanciái  közé
tartozik   továbbá,   hogy   (külső   személyek   számára)   az
információkhoz való hozzáférést korlátozni kell  (pl.  Case  of
Kopp   v.   Switzerland,  judgment  of  25/03/1998.,   Reports-
1998–II.).
 A  meghatározott célból történő alkalmazás azt jelenti, hogy a
titkos  eszközök alkalmazására csak a 8. Cikk. 2.  bekezdésében
felsorolt okokból (a nemzetbiztonság, a közbiztonság, az ország
gazdasági  jóléte, zavargás vagy a bűncselekmény megelőzése,  a
közegészség,  illetve  az  erkölcsök  védelme,  továbbá   mások
jogainak  védelme  érdekében)  kerülhet  sor.  Szorosan   ehhez
kapcsolódik  a  szükségesség követelményének érvényesülése  is.
Alapfeltétel,  hogy az állami beavatkozásra nyomós  közérdekből
kerüljön  sor,  s annak az elhárítani kívánt veszéllyel  és  az
okozott joghátránnyal arányban állónak kell lennie.
 Ennek  vizsgálata  nem  szorítkozik arra,  hogy  a  korlátozás
törvényben      szabott      feltételei      kiállják-e       a
szükségességi-arányossági   tesztet,   kiterjed    a    konkrét
alkalmazás  szükségességére  is. A  szükségesség  megítélésénél
alapvető  jelentőségű, hogy az alkalmazásra  csak  „minősített”
(súlyos)  fenyegetettség esetén van mód, s  csak  akkor,  ha  a
hagyományos   nyomozási  eszközök  az  ügy  körülményei   miatt
hatástalannak bizonyulnak és arra csak előzetesen  megismerhető
szigorú eljárási rendben kerülhet sor (pl. Klass and Others  v.
Germany judgment of 6 September 1978, Series A no. 28.; Halford
v. United Kingdom jugment of 25 June 1997, Reports 1997–III.).
 Az  Egyezményből,  az  ahhoz kapcsolódó Bírósági  gyakorlatból
megállapíthatóan a nemzetbiztonsági, közbiztonsági, bűnüldözési
célok   olyanok,  amelyek  érvényesülése  érdekében  a  rejtett
nyomozás   —   mint  a  jogkorlátozás  súlyos  eszköze   —   is
alkalmazható akkor, ha ennek a fentebb részletezett  feltételei
fennállnak.  A  Bíróság érveléséből következik azonban  az  is,
hogy  a  titkos eszközök alkalmazásának lehetővé  tételéhez  is
szigorú,    az    alapjogokba    való    beavatkozás     minden
részletkörülményére kiterjedő garanciákra van szükség. Bizonyos
tekintetben  pedig annak megítélésére, hogy  ezek  a  garanciák
kielégítik-e a törvényben meghatározottság, a jogbiztonság,  az
előreláthatóság, a kiszámíthatóság elvéből fakadó  elvárásokat,
s    hogy    megfelelnek-e   a   szükségesség   és   arányosság
kívánalmainak,   a  nyílt  eljárásokra  vonatkozó   szabályozás
követelményeinél  szigorúbb  mérce  érvényesül.  Ennek  az   az
indoka,   hogy  ezen  eszközöknek  az  alkalmazása   rendkívüli
hatalmat  biztosít  az  alkalmazók —  adott  esetben  az  állam
büntető  hatalmát  gyakorló szervek  —  számára  és  fokozottan
kiszolgáltatottá teszi az érintetteket.
 2.2.  Az  Egyezményt aláíró egyes országok eltérő szabályozást
alakítottak ki a fenti követelmények teljesítése érdekében.
 Klasszikusnak  számít  az egyes titkos  eszközök  alkalmazását
közvetlenül   az  alaptörvény  szintjén  is  szabályozó   német
rendszer. Az engedélyezésre vonatkozó jogszabályok az általános
feltételek    mellett    taxatíven   felsorolják    azokat    a
bűncselekményeket, amelyek gyanúja esetén az egyes eszközök  és
módszerek  alkalmazhatók.  Az  Alkotmányból  következően  egyes
eszközök  meghatározott célból csak ultima  ratioként  és  csak
súlyos   bűncselekmények  esetén  alkalmazhatók,  a   súlyosnak
minősülő  konkrét  bűncselekményeket pedig az eljárási  törvény
sorolja  fel.  Ezt  a katalógust a német Alkotmánybíróság  több
ízben  felülvizsgálta, s — arra hivatkozással,  hogy  azok  nem
elég    súlyosak,   azaz   nem   állják   ki   a   szükségesség
alkotmányossági tesztjét — bizonyos bűncselekményeket kivett  a
felsorolásból.
 Hollandiában  az  egyes  eszközök és módszerek  alkalmazásának
szintén  törvényben meghatározottak és eltérőek  a  feltételei.
Ezek  között leggyakrabban vagy a tettenérés, vagy az  őrizetbe
vétel   megengedettsége,  illetve  a  bűncselekmény   büntetési
tételhez kötött súlya szerepel.
 Ausztriában  a  kiszabható  szabadságvesztés  mértéke  szerint
differenciál  a szabályozás. Tilos viszont egyes eszközök  (pl.
telefonlehallgatás) alkalmazása bizonyos foglalkozást  gyakorló
személyekkel    szemben,    csakúgy    mint    Svájcban    vagy
Olaszországban.
 Az   Egyesült   Királyság  szabályrendszere  az   ún.   vegyes
megoldást   követi.   Az  egységesen  meghatározott   általános
feltételek  mellett részben a szabadságvesztés mértékéhez  köti
az   alkalmazhatóságot,   másrészt  azonban   vannak   taxatíve
felsorolt     bűncselekmények,     amelyek     a     kiszabható
szabadságvesztésre  tekintet nélkül olyan súlyúnak  minősülnek,
amelyek az igénybevételt indokolhatják.
 Az  említett államok szabályozási gyakorlata egységes  azonban
abban,  hogy  a  titkos  eszközök és  módszerek  felhasználását
kivételesnek   tekinti.   Alkalmazásukra   szokásos   nyomozási
eszközként  nem,  csak súlyos (minősített),  pontosan  körülírt
bűncselekmények   felderítésével   összefüggésben   van    mód.
Bevetésükre  az  általános és speciális feltételek  teljesülése
esetén  is  csak  akkor kerülhet sor, ha a  felderítés  vagy  a
nyomozás  hagyományos módszereit várhatóan csak „nem  kielégítő
eredménnyel” lehetne alkalmazni.
 A   különböző  eszközök  engedélyezésére  vonatkozó  szabályok
differenciáltak  és  az  egyes esetekben  jelentős  eltéréseket
mutatnak.  Az  engedélyezés jellemzően és fő szabályként  bírói
(vizsgálóbírói  vagy  ítélkezési  feladatokat   ellátó   bírói)
hatáskörbe tartozik, ám vannak kivételek. Az Egyesült Királyság
az    adminisztratív   modellt   követi,   mely    szerint    a
belügyminiszter  ad  engedélyt az alkalmazásra.  Németország  a
vegyes   modellbe   tartozik.  E  szerint  a   nemzetbiztonsági
feladatok teljesítése érdekében foganatosított lehallgatást  az
igazságügy  miniszter  engedélyezi, míg a büntetőeljárás  során
alkalmazott   lehallgatás   engedélyezése   bírói    hatáskörbe
tartozik.  Egyedi megoldás érvényesül Svájcban. Az engedélyezés
kötelezően  két szakaszban történik, a vizsgálóbíró ugyanis  az
általa   megadott   engedélyt   a   vádtanács   elé   terjeszti
jóváhagyásra.
 
 3. Az Alkotmánybíróság a 16/2001. (V. 25.) AB határozatában  a
nemzetbiztonsági szolgálatok működése kapcsán mutatott rá arra,
hogy  az  alapvetően  titkos  és  sajátos  eszközöket  használó
tevékenység azért igényel megfelelő jogi szabályozást,  hogy  a
szolgálatok  „semmilyen  körülmények között  ne  jelenthessenek
veszélyforrást  a demokratikus jogrendre.” Ennek  érvényesülése
érdekében elengedhetetlen követelmény, hogy az alapvető jogok a
titkos eszközök használata során is csak a szükségesség keretei
között legyenek korlátozhatók (ABH 2001, 207, 213.).
 A    különleges   titkosszolgálati   eszközök   és   módszerek
engedélyezésének átmeneti szabályozásáról szóló  1990.  évi  X.
törvény rendelkezései még tartalmazták, hogy különleges  eszköz
(módszer)  csak a törvényben felsorolt esetekben és csak  akkor
alkalmazható,  ha  az adatok más módon nem  szerezhetők  be.  A
titkos  információgyűjtés kapcsán  ma  csupán  a  Nbtv.  53.  §
tartalmaz  hasonló feltételt. Az Rtv., illetve a rá  épülő  Vám
tv.,  a  Hör.  és  az Ütv. nem állít fel semmilyen,  az  elérni
kívánt    célra   vonatkozó,   korlátozó   értelmű,    objektív
szükségességi kritériumot. A titkos adatszerzésre a Be. 202.  §
(6)  bekezdése már azon az alapon is lehetőséget  biztosít,  ha
más  módon  csak  „aránytalan  nehézséggel”  szerezhető  be   a
bizonyíték  és  „valószínűsíthető”, hogy a  titkos  adatszerzés
eredményre vezet. Ebből, az alkalmazás szükségességességére  és
megengedhetőségére   vonatkozó  igen  tág  határokat   kijelölő
megfogalmazásból, illetve a titkos információgyűjtés esetén  az
általános  feltételre  vonatkozó törvényi  kritérium  hiányából
(továbbá  mindkét  esetben a csak utólagos  engedélyhez  kötött
sürgősségi  elrendelés  lehetőségéből)  már  önmagában  is   az
következik,  hogy a jogalkalmazónak (az igénybe vevőnek  és  az
engedélyezőnek egyaránt) határozott feltételekhez  nem  kötött,
széles mérlegelési joga van a titkos eszközök igénybevételére.
 
 3.1. Az Rtv. támadott 69. §–a a titkos információgyűjtést —  a
titkos   adatszerzésnél  tágabb  körben  és  a   szükségességre
vonatkozó  (az  eszköz kivételességét körülhatároló)  általános
törvényi  korlát  nélkül  —  lényegében  csak  egyes  speciális
feltételeket  megjelölve engedi meg.  A  69.  §  (1)  bekezdése
szerint  ilyen eszközök alkalmazása bűnüldözési célból  az  (1)
bekezdésben, illetve a (3) bekezdés első fordulatában megjelölt
esetekben  lehetséges. A bűnüldözési célt azonban a 63.  §  (1)
bekezdése  —  ugyancsak széles értelemben —  határozza  meg.  E
szerint    ide    tartozik:   a   bűncselekmények   megelőzése,
felderítése, megszakítása, az elkövető kilétének megállapítása,
bizonyítékok  megszerzése, valamint a  büntetőeljárásban  részt
vevő   hatóságok   tagjainak   és   az   igazságszolgáltatással
együttműködő  személyeknek a védelme. Ez azt  jelenti,  hogy  a
titkos   információgyűjtés  alkalmazására  nemcsak   megtörtént
bűncselekmények vagy legalább azok gyanúja esetén kerülhet sor,
mivel  a prevenció és a személyi védelem a bűncselekmény és  az
elkövető,  illetve a bizonyíték felderítésén kívül esik.  Ennél
fogva   e   tekintetben   nem   is   értelmezhetők   a   titkos
információgyűjtésnek a 69. § (1)–(3) bekezdésében meghatározott
különös   feltételei,   mert   maga   a   bűncselekmény,   mint
viszonyítási alap hiányzik. A megelőzés pedig már önmagában  is
egy  —  legfeljebb stratégiai célként felfogható és a jog által
körül  nem  határolt — olyan általános felhatalmazás,  amelynek
alapján  a  titkos  információszerzés határai  tetszés  szerint
kiszélesíthetők.
 A  Be.  ennél  szűkebb körben vonja meg a  titkos  adatszerzés
feltételeit. Egyrészt (az Rtv.– től eltérően) érvényesül a 206.
§  (6)  bekezdésében meghatározott általános — bár  kötöttséget
alig  jelentő,  a  kiterjesztő  értelmezést  lehetővé  tévő   —
szükségességi korlát, másrészt pedig a titkos adatszerzés  csak
az e törvényben megjelölt büntetőeljárási feladatok teljesítése
érdekében engedélyezhető. A 200. § (1) bekezdése szerint  ilyen
feladatnak   tekinthető  az  elkövető  kilétének,  tartózkodási
helyének megállapítása, elfogása, valamint a bizonyítási eszköz
felderítése.
 Az   Rtv.  69.  §  (3)  bekezdésének  és  a  Be.  200.  §  (1)
bekezdésének  egybevetéséből  megállapítható,  hogy  az  eltérő
eszközökkel    és   feltételek   mellett   folytatott    titkos
információgyűjtésnek  és  a titkos adatszerzésnek  a  törvények
szerint   van   egy  közös  pontja:  a  konkrét   bűncselekmény
elkövetésével gyanúsítható személy felkutatása. Az Rtv.  69.  §
(3)  bekezdése ugyanis akként rendelkezik, hogy itt,  az  a)–h)
pontokban  felsorolt bűncselekmények esetén — többek  között  —
Da”    bűncselekmény    gyanúja   miatt   „körözött”    személy
felkutatására  vehetők  igénybe a  rejtett  nyomozás  eszközei.
Körözés  —  ha  nem  is feltétlenül ismert  személyi  adatokkal
rendelkező,  de  — meghatározott bűncselekmény  konkrét  (vélt)
elkövetőjével szemben adható ki. A Be. 200. § (1)  bekezdésének
megfogalmazásából   pedig  szintén  az  következik,   hogy   (a
bizonyítási  eszközök  felderítésén túl) a  titkos  adatszerzés
eszközei    a    201.   §   (1)   bekezdésében    meghatározott
bűncselekmények   elkövetésével   megalapozottan   gyanúsítható
„elkövető   kilétének,  tartózkodási  helyének   megállapítása,
elfogása”  érdekében vehetők igénybe. Az azonban mindebből  nem
vezethető   le,  hogy  a  támadott  rendelkezések   alapján   a
hivatkozott rejtett nyomozási módszerek csupán olyan  személyek
kilétének,     tartózkodási    helyének     tisztázására     és
kézrekerítésére irányulhatnak, akik a két törvényben  felsorolt
típusú   bűncselekménnyel   kapcsolatba   hozhatók.   Az   Rtv.
tekintetében  a 63. § (3) bekezdése az ott felsorolt  esetekben
megengedi  a  63.  § (1) bekezdésében meghatározott  valamennyi
célból  a  titkos  információgyűjtést, a  Be.  202.  §  (1)–(2)
bekezdése pedig a gyanúsítotton kívül más személyekkel  szemben
is lehetővé teszi a titkos adatszerzést.
 
 3.2.  A  titkos  információszerzés  és  a  titkos  adatgyűjtés
határait   a   támadott   rendelkezésekben   szereplő   különös
feltételek tovább tágítják.
 Az  Rtv.  69.  §  (3) bekezdés a)–h) pontjaiban  felsorolt,  a
bírói   engedélyhez  kötött  titkos  információgyűjtés  további
feltételéül  szolgáló  körülményeket  az  Alkotmánybíróság   az
Abh1.–ben  —  a  bűnmegelőzési ellenőrzés  alkotmányellenessége
kapcsán  —  már részletesen megvizsgálta. Megállapította,  hogy
„az   Rtv.   jelzett  rendelkezésében  felsorolt  bűncselekmény
kategóriának feltüntetett jogfogalmakat és eljárásjogi terminus
technikusok    tartalmát   (…)   a   törvényalkotó    értelmező
rendelkezésekben  nem határozta meg, és azok nem  azonosíthatók
sem a Btk., sem az 1998. évi XIX. törvény (a továbbiakban: Be.)
rendelkezéseivel. Ennek folytán — néhány kivételtől  eltekintve
—  a  jogalkalmazónak  nem  áll  rendelkezésére  olyan  kötött,
(legalább)  más  jogszabályban  meghatározott  fogalomrendszer,
amely  kellő egyértelműséggel tartalmazna számára iránymutatást
az  elrendelés e feltételének vizsgálatánál. (…) Az Rtv. 69.  §
(3) bekezdés a)–h) pontjaiban található feltételek nagyobbrészt
általában véve is meghatározatlan fogalmakat takarnak,  amelyek
egységes   értelmezése  a  joggyakorlatban  nem   alakult   ki.
Jelentésükről a tudományos vagy oktatást célzó jogirodalom  sem
ad  pontos  eligazítást,  s  az egyedi  esetekben  igen  távoli
összefüggések   vizsgálatát  tételezik   fel.   A   ’nemzetközi
bűnüldözés’,  a  ’gyermekkorú  ellen  irányul’,  a  ’szervezett
elkövetéssel’,  a  ’terror jellegű’, a ’kábítószernek  minősülő
anyaggal  kapcsolatos’, a ’közbiztonságot súlyosan megzavarja’,
a  ’fegyveres  elkövetéssel valósul meg’  kifejezések  jelentős
részének   tartalma   nehezen  tisztázható  vagy   bizonytalan,
némelyek  meghatározása pedig éppen törvényhozási viták  tárgya
lehet.   Az  Rtv.  e  rendelkezéseiben  írt,  a  legkülönbözőbb
’jogfogalmakhoz   és   tág   értelemben   vett    bűncselekmény
típusokhoz’  illesztett: ’kapcsolatos’, ’kapcsolatba  hozható’,
’jellegű’   kifejezések  pedig  eleve  megengedhetetlenül   tág
határok  közötti, előre kiszámíthatatlan, egyes esetekben  akár
ötletszerű   jogértelmezésre   adnak   lehetőséget.”   Minderre
figyelemmel az Alkotmánybíróság megállapította, hogy  az.  Rtv.
69.   §  (3)  bekezdés  a)–h)  pontjai  „nem  felelnek  meg   a
normavilágosság  követelményének, nem tükrözik egyértelműen  és
világosan  a  törvényhozói  akaratot,  nem  küszöbölik  ki   az
önkényes  jogértelmezés lehetőségét. (…) Ez a  helyzet  viszont
bizonytalan,  kiszámíthatatlan  és  ellenőrizhetetlen  döntések
meghozatalára vezet” (Abh1., ABH 2003, 525, 536-537.)
 Az Alkotmánybíróság a fenti megállapításait jelen ügyben is
fenntartja. Ugyanakkor — minthogy a titkos információgyűjtés az
Abh1.-ben alkotmányellenesnek ítélt bűnmegelőzési ellenőrzéstől
eltérő jogintézmény, amelyre a törvény más szabályai is
vonatkoznak— e határozat meghozatalakor vizsgálta azt is, hogy
az alkalmazás további feltételeire vonatkozó törvényi
rendelkezések esetlegesen alkalmasak-e a 3.1. pontban jelzett
jogbizonytalanság kiküszöbölésére.
 
 3.3.  A titkos információgyűjtés engedélyezésének a 69. §  (1)
bekezdése szerint a bűnüldözési cél mellett feltétele az eszköz
alkalmazásával érintett bűncselekmény súlyossága.
 A    bűncselekmény    súlyosságára    utalás    más    államok
szabályozásában is követett gyakorlat, azzal azonban, hogy  ezt
a  fogalmat  a törvények — eltérő jogi technikákkal —  pontosan
körülírják.  A  súlyosságot vagy a kiszabható  szabadságvesztés
büntetés  tartamához  igazítják (pl. Ausztria),  vagy  taxatíve
felsorolják  azokat a bűncselekményeket, amelyek e  kategóriába
esnek  (pl. Németország). Ismert továbbá a vegyes rendszer  is,
amelyben  a törvényhozás egyrészt a szabadságvesztés  mértékére
figyelemmel engedi meg a titkos eszközök alkalmazását, másrészt
pedig   ettől   függetlenül  nevesít  olyan  bűncselekményeket,
amelyek  gyanúja  esetén ettől függetlenül is  igénybe  vehetők
(pl. Egyesült Királyság).
 Az  Rtv. a 97. § (1) bekezdés i) pontjában megállapítja,  hogy
a  törvény  alkalmazásakor — így tehát a 69.  §  (1)  bekezdése
esetén  is  — súlyos bűncselekménynek tekintendő az a  bűntett,
amelyet     a    törvény    ötévi    vagy    ennél    súlyosabb
szabadságvesztéssel fenyeget. Ebből következően  —  minthogy  a
Btk.  a  bűncselekményeket  bűntett és  a  vétség  kategóriákra
osztja  —  vétség esetén a titkos információgyűjtés  egyáltalán
nem alkalmazható. Ez azonban csak az Rtv. 69. § (1) bekezdésére
és nem a jelen ügyben vizsgált (3) bekezdésére érvényes korlát.
A  vegyes rendszer elméleti modelljét követve ugyanis  az  Rtv.
69.  § (3) bekezdés bevezető mondata az a)–h) pontban felsorolt
„bűncselekmény-kategóriáknak    feltüntetett     jogfogalmakat”
kiveszi a korlátozó hatályú (1) bekezdés alól. Azaz a felsorolt
esetekben  a  büntetési  tételre tekintet  nélkül  —  vagyis  a
bűncselekmény     absztrakt    társadalomra    veszélyességétől
függetlenül   és   a   konkrét  társadalomra   veszélyességének
vizsgálata  nélkül — igénybe vehetők a titkos információgyűjtés
eszközei.  Ebből  következően  a  vizsgált  törvényhely  már  a
gondatlan  bűncselekmények  és a  további  vétségek  esetén  is
lehetővé  teszi  az  Rtv. 69. § (1) bekezdés  a)–d)  pontjaiban
foglalt eszközök alkalmazását. A 69. § (3) bekezdése —  mint  a
titkos információgyűjtés generálklauzulája — az alkalmazás  elé
csupán  egyetlen  korlátot állít: „a prevenciót”.  A  megelőzés
elvont   kategóriája  azonban  alkalmatlan  a  titkos  eszközök
igénybevételére vonatkozó „szükségességi” határok kijelölésére.
 Mindez  azt  jelenti, hogy a 69. § (3) bekezdése  alá  tartozó
esetekben,  a bűncselekmény súlyosságától, büntetési  tételétől
függetlenül kell mérlegelnie az engedélyezésre szóló  indítvány
benyújtójának, valamint az engedélyező bírónak [sőt  sürgősségi
elrendeléskor    (bírói   engedély   nélkül)    az    illetékes
parancsnoknak], hogy az adott cselekmény összefüggésbe hozható-
e az a)–h) pontok bizonytalan fogalomrendszerével.
 Az  itt  [az a)–h) pontokban] említett — nem jogi — kategóriák
azonban   rendkívül   széles  értelmezési  tartományt   tesznek
lehetővé.
 A   „nemzetközi  bűnüldözés”  nem  jogi,  hanem  kriminológiai
fogalomkör,   amelynek   jogi   elemei   is   vannak.    Pontos
meghatározása — sem jogszabályban, sem a jogirodalomban  —  nem
létezik,    így    gyakorlatilag    bármely    bűncselekménnyel
összefüggésbe    hozható,   hiszen   a    „hazai    bűnüldözés”
nyilvánvalóan   része  annak  az  egységes  egésznek,   amelyet
kriminológiai    (de   nem   feltétlenül    jogi)    értelemben
világméretűnek tekintünk.
 A  „gyermekkorú ellen irányul” kitétel lényegében határtalanná
teszi a jogértelmezést, minthogy a megfogalmazásból következően
a  bűncselekmény irányulhat közvetlenül vagy csak közvetetten a
gyermekkorú  ellen.  Így e kategóriába igen  sok  bűncselekmény
beletartozhat.
 Az  eltűrhető mértéket meghaladó jogalkalmazói szubjektivizmus
lehetőségétől   nem  mentes  a  „sorozatban   vagy   szervezett
elkövetéssel   valósul  meg”,  a  „(…)   terror   jellegű”,   a
(kábítószerrel    vagy)   „kábítószernek   minősülő    anyaggal
kapcsolatos”, a „közbiztonságot súlyosan megzavarja”  kitételek
értelmezése  sem.  Bár  közelít  a  Btk.  rendszerében   ismert
meghatározáshoz, nem fedi le teljesen annak rendelkezéseit, így
értelmezhetetlen kategória önmagában a „fegyveres  elkövetéssel
valósul  meg” fogalomkör is. A meghatározásból nem  állapítható
meg  pontosan,  hogy  ezen csak a Btk.  137.  §  4.  a)  pontja
szerinti  lőfegyverrel, vagy a b) pont szerinti felfegyverkezve
történő elkövetést is érteni kell-e.
 Az  Rtv. 69. § (1) és (3) bekezdésének viszonyában alkalmazott
jogtechnikai megoldás tehát a titkos információgyűjtés határait
—  figyelemmel  a  63.  §  (1) bekezdésében  foglaltakra  és  a
törvényből   hiányzó  általános  szükségességi   kritérumra   —
beláthatatlanná,  az  indítványozók és engedélyezők  szubjektív
megítélésétől függővé teszi.
 
 3.4.  A  Be.  támadott  rendelkezése nagyrészt  az  Rtv.–  vel
megegyező  szabályokat  tartalmaz. A 201.  §  (1)  bekezdés  a)
pontja egyrészt az Rtv. 69. § (1) bekezdéséhez hasonlóan  az  5
évi   vagy   ennél  súlyosabb  szabadságvesztéssel  fenyegetett
szándékos  bűncselekmények  esetén  teszi  lehetővé  a   titkos
adatszerzés   engedélyezését.  Annak  (az  egyik   indítványban
támadott)  megoldásnak nincs jelentősége, hogy a Be.  201.  §–a
nem  tartalmaz a bűncselekmény bűntetti minősítésére  vonatkozó
utalást.  A  Btk.  11. §–a ugyanis pontosan meghatározza,  hogy
minden,  két  évnél  súlyosabb  szabadságvesztéssel  büntetendő
szándékos  bűncselekmény bűntett és minden gondatlan cselekmény
vétség.  Következésképpen  az 5 éves  büntetési  tételre  és  a
szándékosságra  vonatkozó kritériumokból  pontosan  következik,
hogy a szóban forgó magatartás csak bűntett lehet.
 Az   Rtv.–hez  képest  az  alkalmazhatóság  határait   részben
tágítja  azonban  a  201. § (1) bekezdés befejező  mondatrésze,
minthogy  az  ilyen  bűncselekmény  kísérlete  és  előkészülete
esetén is lehetővé teszi a titkos adatszerzést. E rendelkezés a
büntetőjogi    jogszabályok   által   meghatározott    terminus
technikusok  és  a  kialakult bírói gyakorlat  folytán  viszont
(szemben  pl.  a  bűnmegelőzéssel) értelmezési  nehézséget  nem
okoz.  Ugyanakkor  ez a kodifikációs megoldás szintén  kizárja,
hogy  bűntetten kívül más esetben alkalmazható legyen a  titkos
adatszerzés,    minthogy    a    gondatlanságból     elkövetett
bűncselekménynek  fogalmilag  nem  lehet  sem  kísérlete,   sem
előkészülete.
 Úgyszintén  a  Btk. szabályai határozzák  meg  a  201.  §  (1)
bekezdés  d)  pontjában — bár az Rtv. 69.  §  (3)  bekezdés  c)
pontjában írt parttalan értelmezési tartományba helyezve  —  az
üzletszerűség,  a  bűnszövetség,  és  a  bűnszervezet,  illetve
hasonló  („lerontó értelmezést nem engedő”) kontextus nélkül  a
fegyveresen  történő elkövetés fogalomkörét  (Btk.  137.  §  4.
pont,  valamint  7–9.  pontok).  Ezen  fogalmak  értelmezésének
kialakult  bírói gyakorlata van. Azok ugyanis számos esetben  a
bűncselekmény  minősítő körülményei, illetve a  bűnszervezetben
való részvétel egyben sui generis bűncselekmény is (Btk. 263/C.
§).  Ebből  következően  tehát — azokat  kiemelve  az  Rtv.-hez
hasonló,   a   világos  és  követhető  normatartalmat   lerontó
szövegkörnyezetből  („sorozatban vagy  szervezett  elkövetéssel
megvalósuló”) — tartalmuk megfelelően tisztázott.
 A  Be.  201.  §  (1)  bekezdés b), c)  e)  és  f)  pontjaiban,
valamint  a  d) pont első fordulatában a törvényhozó ugyanazon,
vagy hasonló bizonytalan jogfogalmakat alkalmazta, mint az Rtv.
69.  §  (3)  bekezdésében (országhatárokon  átnyúló  bűnözéssel
kapcsolatos,   kiskorú  ellen  irányuló,   kábítószerrel   vagy
kábítószernek  minősülő  anyaggal  kapcsolatos,   stb.).   Ezek
értelmezési tartománya azonban méginkább „kiszélesedik”  azzal,
hogy  —  szemben az Rtv. rendelkezéseivel — a Be.  201.  §  (1)
bekezdés  utolsó  fordulata szerint a  titkos  adatszerzés  nem
csupán   befejezett   bűncselekmény,  hanem   a   bűncselekmény
kísérlete  és — az önmagában is rendszerint nehezen megítélhető
— előkészülete során is alkalmazható. Noha a büntető anyagi jog
szabályai  szerint  az  előkészület  csak  kivételesen,   akkor
büntetendő,   ha   azt  a  törvény  külön   kimondja,   a   Be.
rendelkezéseiben  nem  szerepel  még  az  a  korlát  sem,  hogy
előkészület  esetén  a titkos adatszerzés is  csak  Btk.  által
büntetni   rendelt  esetekben  alkalmazható,   így   a   titkos
adatszerzésnek bármely (szándékos) bűncselekmény  esetén  helye
lehet. Abban az esetben pedig, ha a nyomozást az ügyész végzi —
részint  a  201. § (1) bekezdés bizonytalan fogalmainak  tágító
értelmezése   mellett   —  még  számos   további   esetben   is
alkalmazható  a titkos adatszerzés. Ennek akkor  van  különösen
nagy    súlya,   amikor   a   titkos   adatszerzés   sürgősségi
elrendeléssel,  azaz magának az ügyésznek az engedélye  alapján
folyik.  Márpedig a főszabály a Be.–ben az, hogy a nyomozás  az
ügyész feladata.
 Az  Rtv.–hez képest szélesíti a titkos adatszerzés tartományát
a Be. 201. § (1) bekezdés a) pontja, amely a kriminológiai és a
köznapi   szóhasználatban  is  súlyos  kategóriaként   használt
nemzetközi  bűnözés helyett már csak — nem kevésbé  bizonytalan
fogalomként — az „országhatáron átnyúló bűnözéssel kapcsolatos”
kitételt  tartalmazza. Szűkítő értelmezés szerint ez  csupán  a
közvetlenül az ország földrajzi határain átnyúló (azaz csupán a
szomszédos  államokra kiterjedő) cselekményeket  jelentheti,  a
tágabb  értelmezés  alapján viszont  a  világ  bármely  pontján
elkövetett  bűncselekményt takarja. A törvényszövegből  hiányzó
határozott névelő ez utóbbi értelmezést támogatja. A 201. § (1)
bekezdés  b)  pontja  pedig az Rtv. 69. § (3)  bekezdésének  b)
pontját  tágítva  a  gyermekkorú  helyett  a  kiskorú  fogalmát
iktatja   be.   Ezzel   ismét  automatikusan   bővíti   azt   a
bűncselekményi   kört,  amelyek  esetén  helye   lehet   titkos
adatszerzésnek.
 3.5.   Személyi   értelemben   hasonlóképpen   szélesíti    az
alkalmazás  kereteit a Be. 202. § (1)–(2)  bekezdése,  amely  a
gyanúsítotton   kívüli  személyekre  is  megengedi   a   titkos
adatgyűjtés alkalmazását. Kiterjeszti a lehetőséget mindazokra,
akikre   a   gyanúsítottal   való   „bűnös   kapcsolattartásra”
vonatkozóan  adat  merül  fel  vagy  akikről  ilyen   kapcsolat
megalapozottan feltételezhető. A kiterjesztésnek  nem  akadálya
az  sem,  ha  az további, a „feltételezett bűnös kapcsolatokon”
kívülálló,  ám  velük kapcsolatban lévő, vagy kapcsolatba  lépő
harmadik  személyeket is érint. Ezzel az alkalmazással érintett
személyi kör beláthatatlanul szélessé válik.
 A  bűnös kapcsolattartás szintén nem büntetőjogi kategória.  A
Btk.   ugyanis  pontosan  meghatározza  a  jogilag  értékelhető
bűnkapcsolatokat; ilyen a társtettes, a felbújtó  és  bűnsegéd,
szélesebb kategorizálás szerint pedig ebbe a körbe tartozik  az
önálló  különös  részi tényállásban szereplő bűnpártoló  és  az
orgazda.  Minthogy  a  Be. nem ezeket a terminus  technikusokat
alkalmazza,  a  „bűnös kapcsolattartás” fogalmát  nyilvánvalóan
ezen   kívül   eső   kategóriának  tekinti,  amely   ugyanakkor
határozott jogi tartalommal nincs kitöltve, s ezáltal rendkívül
tág értelmezést tesz lehetővé.
 Mindezen   körülményeknek  a  Be.   200.   §   (3)   bekezdése
szempontjából  is jelentősége van. Ez ugyanis előírja,  hogy  a
titkos  információgyűjtést a nyomozás elrendelése  után  titkos
adatgyűjtéssé   kell  átalakítani,  azaz  egymásnak   meg   nem
feleltethető  és szubjektív értelmezést egyébként  is  lehetővé
tévő  fogalmak  alapján a nem azonos céllal elrendelt  „rejtett
nyomozás”  különböző módjait egymásnak meg kell  feleltetni.  A
cél  nem csupán az Rtv. 69. § (3) bekezdésének és a Be. 201.  §
(1) bekezdésének tételes szabályai alapján nem lehet azonos, de
még  a  fogalmi  absztrakció szintjén sem. Az Rtv.  69.  §  (3)
bekezdéséből célként csak a prevenció következik, a Be. 200.  §
(1)  bekezdése  és  a  201. § (1) bekezdése  szerint  a  titkos
adatszerzés célja a büntetőeljárás lefolytatásának céljával:  a
büntető  igény  érvényesítésével azonos. Ezen  belül  a  titkos
adatszerzés  szempontjából figyelembe veendő nyomozási  szakasz
célja  a  Be.  164.  § (2) bekezdése szerint  a  bűncselekmény,
illetve   az  elkövető  felderítése,  a  bizonyítási   eszközök
felkutatása   és   biztosítása,  továbbá   a   tényállásnak   a
vádemeléshez szükséges mértékig való felderítése. Az Nbtv. 3. §-
ából  következően pedig a nemzetbiztonsági célú  felderítés  az
Nbtv.-ben meghatározott feladatok ellátásával a nemzetbiztonság
érdekeinek    érvényesítését,   az   ország    szuverenitásának
biztosítását, alkotmányos rendjének védelmét szolgálja. Éppen a
célok  különbözősége miatt eltérő az Rtv. és az Nbtv.  szerinti
engedélyezés  rendje. Ez teszi lehetővé és indokolja,  hogy  az
Nbtv.   alkalmazásakor  az  igazságügyi  miniszter  járjon   el
engedélyezőként.  A  bűnüldözési célú titkos  információgyűjtés
esetén  az  érintettek alapjogainak sérelme  és  a  bűnüldözési
érdek   között,  a  nemzetbiztonsági  célú  engedélyezéskor   a
büntetőeljárási következményekkel nem feltétlenül  együtt  járó
nemzetbiztonsági  érdek  és  az alapjogi  sérelem  között  kell
mérlegelni.  Utóbbi  esetben a miniszter vállalja  a  politikai
felelősséget,  míg  a bírónak politikai felelőssége  fogalmilag
nem lehet.
 
 3.6.  Az  előzőekben  kifejtettekből megállapítható,  hogy  az
Rtv. 69. § (3) bekezdésében és a Be. 201. § (1) bekezdésének  a
fentebb megjelölt eseteiben a titkos információgyűjtés, illetve
a   titkos   adatszerzés  speciális  feltételeinek  értelmezése
parttalanná    válik.   A   titkos   eszközök   és    módszerek
igénybevételének  általános szükségességi  feltételrendszere  —
eltekintve   a   korábbiakban   kifejtett   szűk    körtől    —
meghatározatlan.  Az  alkalmazás  mérlegelési  szempontjait   a
vizsgált két törvény nem rögzíti. A konkrét feltételül  szabott
törvényi kritériumok igen tág értelmezést engednek meg.  Mindez
alapvető  ellentétben  áll a jogbiztonságból  fakadó  jogállami
elvárásokkal,  mert  sérül az Alkotmány 2. §  (1)  bekezdéséből
levezethető, a jogszabályok világos normatartalmához fűződő  és
az  alkalmazásuk következményeinek kiszámíthatóságára vonatkozó
követelmény.
 Az  Alkotmánybíróság több ízben rámutatott, hogy az  Alkotmány
2.  §  (1)  bekezdése nem szubszidiárius, hanem a  jogállamiság
követelményét  normatív  tartalommal  meghatározó   rendelkezés
(legutóbb:  pl.  Abh2., ABH 2004, 241, 255.).  „A  jogállamiság
elvét  az  alaptörvény  további  rendelkezései  részletezik,  e
szabályok  ugyanakkor  nem  töltik  ki  teljes  egészében  ezen
alapértékek tartalmát, ezért a jogállam fogalom értelmezése  az
Alkotmánybíróság   egyik   fontos   feladata.   (…)   Noha   az
Alkotmánybíróság a jogszabályok alkotmányossági felülvizsgálata
során   a   vizsgált  rendelkezésnek  elsősorban  az  Alkotmány
valamely konkrét rendelkezésével való összhangját vizsgálja, ez
nem  jelenti  azt,  hogy az általános rendelkezéseket  formális
deklarációnak  tekinti,  s  az alapelveknek  pusztán  kisegítő,
másodlagos szerepet szánna. Az Alkotmányban tételesen  szereplő
jogállam   alapértékének  sérelme  önmagában   is   megalapozza
valamely jogszabály alkotmányellenességét” [9/1992. (I. 30.) AB
határozat, ABH 1992, 59, 64–65.].
 A  jogállamiságnak  számos  összetevője  van:  a  jogalkotásra
vonatkozó   törvényi  követelmények  megtartása,  az   eljárási
garanciák  megléte, a jogbiztonság, az önkényes  jogértelmezést
kizáró  és  a  jogintézmények kiszámítható működését  biztosító
világos  és  követhető normatartalom megléte. Ezen  alkotmányos
követelmények  tartalmát  az  Alkotmánybíróság  jelentős  számú
határozatában fejtette ki. Döntéseiben hangsúlyozta,  hogy:  „a
jogállamiság  egyik alapvető követelménye, hogy a közhatalommal
rendelkező szervek a jog által meghatározott szervezeti keretek
között, a jog által megállapított működési rendben, a jog által
a   polgárok   számára   megismerhető  és  kiszámítható   módon
szabályozott   korlátok  között  fejtik   ki   tevékenységüket”
[4/1999.  (III.  31.)  AB határozat,  ABH  1999,  52,  61.].  A
jogbiztonság  a  jogállam  lényegi  ismérve,  amely  az   egyes
jogintézmények  szabályozása  során  széles  mérlegelési  jogot
biztosít a jogalkotó számára, de megköveteli, hogy ennek  során
az  Alkotmány rendelkezéseinek megfelelő tartalommal járjon el.
[összefoglalóan: pl. 5/1999. (III. 31.) AB határozat, ABH 1999,
75, 82–83.].
 A   titkos   eszközök  és  módszerek  alkalmazására  vonatkozó
vizsgált szabályozás ennek a követelménynek nem tesz eleget.
 Az     igénybevétel    feltételeit    körülíró     „általános”
felhatalmazás,  az egyes, egymástól jelentős  mértékben  eltérő
súlyú    alapjogi    korlátozást   lehetővé    tévő    eszközök
igénybevételére  vonatkozó  differenciálatlan  szabályozás   az
alkalmazó  szabad  belátásától teszi  függővé  az  alkalmazást,
illetve  azt,  hogy az egyes esetekben mely és hány  alapjogot,
milyen  mélységben korlátozó módszer mellett dönt. Az  egymásra
épülő  törvényekben (Rtv., Nbtv., Be.) egymással sem céljaikat,
sem   fogalmi  rendszerüket  tekintve  össze  nem  egyeztethető
szabályok   tág   teret  adnak  az  önkényes   jogértelmezésre,
ugyanakkor  nem  tartalmaznak az egyes  eszközök  és  módszerek
igénybevételével szemben az alkalmazókat kellő  megfontoltságra
intő  hatékony  törvényi  korlátokat.  Ezzel  a  jogintézmények
eljárási  garanciát  jelentő lényege  üresedik  ki,  ami  pedig
közvetlenül  érinti  a tisztességes eljárás feltételét  jelentő
törvényes bizonyítás követelményét.
 A  titkos  információgyűjtés és a titkos adatszerzés  törvényi
szinthez kötött szabályozásának egyik fő célja ugyanis, hogy  a
magánszféra  minden (akár a legintimebb) szegmensébe  erőteljes
beavatkozást  lehetővé  tévő,  és a  bűncselekmény  elkövetőjén
kívül másokat is — adott esetben — nagy számban érintő eszközök
és  módszerek  alkalmazása  ne  függjön  az  alkalmazók  és  az
alkalmazást   engedélyezők  ellenőrizhetetlen   diszkrecionális
döntésétől.  A  megfelelő  szabályozás  zárhatja  csak  ki   az
önkényes  alkalmazást és teszi lehetővé, hogy a  büntetőeljárás
során  ténylegesen  csak  törvényesen  beszerzett  bizonyítékok
kerülhessenek  felhasználásra. A  bizonyítás  törvényessége  az
állam   büntető  igényének  érvényesítésére  keretül   szolgáló
büntetőeljárás   elve   és  alapvető   igénye.   A   bizonyítás
törvényességére vonatkozó eljárási intézmények és rendelkezések
a  hatóságok  és a bíróság önkényének kizárását  szolgálják.  E
szabályok   érvényre  jutása  attól  függetlenül  áthághatatlan
követelmény,  hogy  a  bizonyítékok  beszerzésére  a   proaktív
szakaszban vagy a nyomozás elrendelése után került sor.
 
 3.7.1.  Az  Alkotmány a magánszférához való  jogot  az  emberi
méltósághoz  való  jog,  az 54. § (1) bekezdésén  keresztül  az
általános  személyiségi jog részeként, annak egyes  elemeit:  a
magánlakás  sérthetetlenségéhez, a magántitkok és  a  személyes
adatok  védelméhez való jogot pedig az 59. §  (1)  bekezdésében
nevesítetten is alapjogi védelem alá helyezi. A titkos eszközök
és    módszerek   alkalmazása   szükségképpen   a   magánszféra
legszorosabban   vett   tartományát,   az   egyéni    autonomia
kiteljesedésének terepet biztosító magánlakást,  az  ott  folyó
individuális tevékenységet és a magánlakás védelmével  szorosan
összefüggő, de az emberi méltósághoz való jogtól szintén el nem
választható magántitkokat korlátozzák.
 A   magánlakás   sérthetetlenségéhez  való   jog   az   emberi
méltósághoz  való  jog meghatározott szempontú  konkretizálása.
Ennek   a   térbeli  szférának  a  védelme  éppen   azért   nem
relativizálható,  mert  az  alapjogi  védelem   —   az   emberi
méltósághoz   való  jogból  következően  —  nem   önmagában   a
helyszínt,  hanem  az  embert védi. A  magántitokhoz  való  jog
önmagában  véve  is olyan erős alapjog, amely elválaszthatatlan
kapcsolatban  áll  más  alapjogokkal:  az  emberi   méltóságból
következő  általános  cselekvési  szabadsággal,  a  személyiség
szabad     kibontakozásával,    a     kommunikációs     alapjog
önrendelkezésre   vonatkozó   aspektusával.   Az    információs
önrendelkezési  jognak  fontos  eleme,  hogy  az   érintett   a
személyes  adatainak  útját  befolyásolni  tudja  vagy   nyomon
követhesse, illetve hogy kérelmére az adatkezelő tájékoztassa a
kezelt   adatairól,  az  adatkezelés  céljáról,   jogalapjáról,
időtartamáról, továbbá arról, hogy az adatokat  kik  és  milyen
célból kapják vagy kapták meg.
 3.7.2.  Az  Alkotmánybíróság  több  ízben  hangsúlyozta:   „az
államszervezet demokratikus működése magában foglalja azt, hogy
az  állam,  szerveinek tevékenységén keresztül eleget  tesz  az
alapvető  jogok  tiszteletben tartására és védelmére  vonatkozó
alkotmányos kötelességének. Az államnak kötelessége  az  alanyi
jogok  védelme mellett az egyes szervek működését úgy kiépíteni
és  fenntartani, hogy azok az alapjogokat — az alanyi  igénytől
függetlenül is — biztosítsák [36/1992. (VI. 10.) AB  határozat,
ABH  1992, 207, 215.]. Számos határozatában rámutatott arra is,
hogy  az  alapvető jogok — bár a szükségesség és az  arányosság
keretei között korlátozhatók — érvényre jutása a jogintézmények
alkalmazása során nem válhat esetlegessé. A jogi szabályozással
szemben   [ebből  a  szempontból  is]  alapvető   kívánalom   a
jogbiztonság,     a    normavilágosság,    a    kiszámíthatóság
követelményeinek   szem  előtt  tartása  (…)”  [összefoglalóan:
Abh1.,   ABH   2003,  525,  534,  541.].  Ebből  a  szempontból
ugyanakkor  a  jogállamiság klauzulája  szorosan  összefügg  az
alapjogi   védelem   alkotmányos   elvével,   mert    a    jogi
szabályozásnak  kell  alkotmányosan  is  kielégítő  garanciákat
tartalmaznia  arra,  hogy  az  alapjogok  korlátozása  törvényi
szinten  és az egyedi esetekben megfeleljen az Alkotmány  8.  §
(2)  bekezdéséből fakadó alkotmányi követelményeknek. Erre csak
alkotmányosan elismerhető kényszerítő okból, másik alapvető jog
vagy  szabadság védelme, más alkotmányos cél és  érték  védelme
érdekében  akkor kerülhet sor, ha ez más módon  nem  érhető  el
[pl.  5/1999.  (III.  31.) AB határozat, ABH  1992,  75,  85.);
6/1998.  (III. 1. AB határozat, ABH 1998, 91, 98–99.;  36/2000.
(X. 27.) AB határozat, ABH 2000, 241, 272.; 65/2003. (XII. 18.)
AB határozat, ABH, 2003, 707, 718–719.].
 A  fentiekből  következően  a  titkos  eszközök  alkalmazására
vonatkozó,   az   alkotmányos   célként   elismert,    közrend,
közbiztonság  védelme  érdekében  sem  adható  a  jogalkalmazók
számára olyan általános felhatalmazás, amely az alapvető  jogok
korlátozását  anélkül teszi lehetővé, hogy  a  szükségesség  és
arányosság követelményének érvényesülése a felhatalmazás  egyes
feltételei  vonatkozásában — absztrakt és konkrét értelemben  —
ellenőrizhető lenne. Ez a helyzet az egyes ügyekben ugyancsak a
bizonyítás törvényességére vonatkozó eljárási garanciák,  végső
soron a tisztességes eljárás érvényesülését eliminálja.
 A  szabályozás szempontjából lényeges, hogy a titkos  eszközök
alkalmazásával  folyó nyomozás vagy előzetes  információgyűjtés
folyamata jellegénél fogva nem kerülhet külső kontroll alá.  Az
igénybe   vett   eszközökről  és  módszerekről  az   érintettek
legfeljebb szűk körben, csak a titkos nyomozás befejezése után,
s  akkor sem minden esetben szerezhetnek tudomást. Ily módon az
eszközök alkalmazása folytán okozott alapjogi sérelmük miatt  a
hatékony jogorvoslat is kizárt.
 Ez   attól   függetlenül  így  van,  hogy   az   engedélyezett
információszerzést vagy adatgyűjtést a bíró  annak  folyamatban
léte  alatt  is ellenőrizheti. Ez az ellenőrzés az  adatvédelmi
szempontokat és a magánszféra védelmét csak közvetve  támogatja
és  hatékonysága  is  korlátozott.  Ilyenkor  ugyanis  csak  az
engedélyezés  törvényben megszabott kereteinek megtartása,  nem
pedig   a  folyamata  vonható  kontroll  alá  (azt  az  eszközt
használták-e  amire  az  engedély  szólt,  arra  a   személyre,
bizonyítási eszköz felderítésére folytatták-e azt, aki vagy ami
az engedélyben szerepel, stb.). Egyik törvény sem ír elő a bíró
számára  ellenőrzési  kötelezettséget,  s  még  csak  orientáló
szabályok  sincsenek arra nézve, hogy mikor élhet az ellenőrzés
lehetőségével. A magánszféra hatékony védelmét,  az  alkalmazás
rendjét  —  ideértve  annak okait és feltételeit  —  szabályozó
törvényeknek   kell(ene)  biztosítaniuk.  A  fogalomrendszerben
meglévő  jogbizonytalanság a szabályok összehangolatlansága,  a
titkos    információgyűjtésre   és   a    titkos    adatszerzés
indokoltságára  vonatkozó  általános  törvényi   mérce   hiánya
azonban  éppen  ez ellen hat. Így bár a bűnüldözés,  a  büntető
igény érvényesítése — mint elismert jogállami cél — szükségessé
teheti   az   alapjogok   korlátozását,   az   arányosság   nem
biztosított.
 Az  Alkotmánybíróság  a  20/2006. (V.  31.)  AB  határozatában
összefoglalóan  rögzítette,  hogy  az  Alkotmány   2.   §   (1)
bekezdésének  normatív  tartalmából következően  a  büntetőjogi
eszközök   alkalmazására   csak  a   jogbiztonság   igényét   a
büntetőjogi  dogmatika  szempontjából is kielégítő  szabályozás
mellett  van  mód.  „Az  Alkotmánybíróság eddigi  gyakorlatából
következően  a jogbiztonság, s ezen belül a normavilágosság,  a
norma  alkalmazásának kiszámíthatósága, az önkényes  értelmezés
lehetőségének  kizárása a személyes szabadságjogokat  mindenkor
erőteljesen  érintő büntetőjogi következmények alkalmazhatósága
szempontjából abszolút érték és nem relativizálható (ABK, 2006.
május, 344, 350.). Az Abh1.-ben pedig — éppen az Rtv. 69. § (3)
bekezdése  kapcsán — rámutatott, hogy noha az  Alkotmánybíróság
mindig   nagy   jelentőséget  tulajdonított   a   jogalkalmazói
jogértelmezésnek „az alkotmányosan is elfogadott  rendszerképző
jogértelmezésnek megvannak a határai: ez nem kerülhet szembe  a
jogbiztonság  követelményével.  A  jogalkalmazói  jogértelmezés
ezért   csak  olyan  működőképes  jogszabályra  épülhet,  amely
világosan kijelöli az adott jogintézmény célját, alkalmazásának
kereteit, szempontjait és rendjét, az alkalmazásával érintettek
körét,  azok  jogait  és kötelezettségeit  és  az  intézménnyel
összefüggésben igénybe vehető jogorvoslati rendet”  (ABH  2004,
525,   549–550.).   Jogértelmezéssel  pedig   semmiképpen   nem
határozhatók  meg  azok  a  fogalmak,  amelyek  önmagukban   is
bizonytalanok, sőt az alkalmazás konkrét időpontjában (az egyes
ügyekben)   meghatározhatatlanul  tág  körben  és   esetlegesen
összekapcsolódva a bizonytalanságot felerősítik.
 Az  Rtv.  69.  §  (3) bekezdése, illetve  a  Be.  201.  §  (1)
bekezdés  b), c) pontjai, d) pontjának első fordulata, valamint
e)  és  f)  pontjai  nem  felelnek meg a fenti  alkotmányossági
követelményeknek.
 
 4.1.  Az  Rtv.-ből  hiányzik, a Be.-ben  pedig  homályosan  és
további   kiszámíthatatlan   értelmezést   megengedő   homályos
fogalmakkal    („aránytalan   nehézség”;    „valószínűsíthetően
eredményre  vezet”) körülírtan került meghatározásra  a  titkos
eszközök  igénybevételének indokoltságára  vonatkozó  általános
(„szükségességi”)  feltétel. Mindkét törvényből  hiányoznak  az
alkalmazásukra és az engedélyezésükre vonatkozó,  a  kérelemről
határozni jogosult bíró számára a mérlegelés kereteit  kijelölő
igazodási   pontok.   Mindez  nem  teszi   lehetővé,   hogy   a
jogalkalmazói  gyakorlat  a törvény  által  megfelelő  mederben
tartott    jogértelmezés    útján    elősegítse    a     titkos
információszerzés és a titkos adatgyűjtés során a  jogbiztonság
követelményének,  az eljárási garanciáknak  az  érvényesülését,
minek  folytán  sérülnek a magánszféra védelmére vonatkozó,  az
Alkotmány   59.  §  -ában  biztosított  jogok  is.   Ezért   az
Alkotmánybíróság a felsorolt rendelkezéseket megsemmisítette.
 
 4.2.   A   megsemmisítés  időpontjának   meghatározásakor   az
Alkotmánybíróság  —  eddigi gyakorlatát követve  —  tekintettel
volt   arra,  hogy  a  jogszabály  alkotmányellenességének   az
Alkotmánybíróságról   szóló  1989.  évi   XXXII.   törvény   (a
továbbiakban:  Abtv.)  43. §-ában meghatározott  következményei
szoros  összefüggésben állnak a jogbiztonság elvével  [először:
10/1992. (II. 25.) AB határozat, ABH 1992, 72, 73–74.; 66/1997.
(XII. 29.) AB határozat, ABH 1997, 397, 407.]. A 64/1997. (XII.
17.)  AB  határozat kimondta, hogy a főszabályként irányadó  ex
nunc  hatályú  megsemmisítéstől  akkor  lehet  eltérni,  „ha  a
jogbiztonság  vagy  az eljárást kezdeményező  különösen  fontos
érdeke   indokolja”  (ABH  1997,  380,  388.).  A  pro   futuro
megsemmisítés a jogbiztonságot szolgálja abban az  esetben,  ha
az  alkotmányellenesség  kimondására úgy  kerül  sor,  hogy  az
Alkotmánybíróság   indokoltnak   tartja   az   alkotmányellenes
jogszabály  helyett  új  szabályozás  megalkotását.  Ebben   az
esetben  — ha az alkotmányellenes jogszabály időleges hatályban
tartása    kevesebb   veszélyt   jelent   a   jogrend    épsége
szempontjából, mint az azonnali megsemmisítés — éppen a jogrend
kiszámítható  működésének  biztosítása  érdekében  a   jövőbeni
hatályú  megsemmisítés  indokolt [pl.  Abh1.,  ABH  2003,  525,
549–550.;  54/2004.  (XII. 13.) AB határozat,  ABH  2004,  690,
770.].
 Az  Alkotmánybíróság a közrend és a közbiztonság védelmére, az
államnak  a nemzetközi jogi kötelezettségekből fakadó,  ezen  a
téren  is  meglévő együttműködési kötelezettségére  figyelemmel
nem  tartja  kívánatosnak,  hogy az engedélyhez  kötött  titkos
eszközök  alkalmazásának lehetősége időlegesen teljes egészében
kikerüljön   a  bűnüldözésre  jogosult  és  köteles   hatóságok
eszköztárából. Az azonnali megsemmisítés esetén fennáll továbbá
az   a   veszély   is,   hogy   a   jogterület   lefedetlensége
alkotmányossági    szempontból    nem    kívánatos    mértékben
felértékelné  az engedélyhez nem kötött eszközök  és  módszerek
használatát, fokozná azok indokolatlan igénybevételét. Ezért  a
támadott   rendelkezéseket  a  törvényhozás   számára   az   új
jogszabályok  megalkotására elegendő  idő  biztosításítval  pro
futuro hatállyal semmisítette meg.
 
 4.3.    Elutasította   viszont   az   Alkotmánybíróság    azon
indítványt,  amely  a titkos adatgyűjtésnek  olyan  feltételeit
támadta,  amelyeknek  speciális tartalma más  jogszabály  által
pontosan  meghatározott, a gyakorlat által kidolgozott,  s  így
értelme bizonytalannak nem tekinthető.
 Úgyszintén  elutasította azt az indítványt  is,  amely  a  Be.
201.  §  (1)  bekezdés vonatkozásában mulasztás megállapítására
irányult,  minthogy a sérelmezett rendelkezés normatartalma  az
Rtv.  szóhasználatától való eltérés ellenére — más jogszabályok
közbenjöttével — bírói jogértelmezéssel megállapítható.
                              V.
                               
 Az  Alkotmánybíróság a továbbiakban a Be. 2006.  június  30-ig
hatályban   volt   206.  §  (3)  bekezdésének  alkotmányosságát
vizsgálta.
 
 1.  Az  Alkotmánybíróság a hatályon kívül helyezett jogszabály
alkotmányellenességét  fő szabályként nem  vizsgálja  (először:
335/B/1990/13.  AB  határozat,  ABH  1990,  261,  262.).   Erre
utólagos  normakontroll  keretében csak  az  Abtv.  38.  §  (1)
bekezdése szerinti bírói kezdeményezés, illetve a 48. § szerint
alkotmányjogi  panasz  alapján  van  mód,  mivel   ezekben   az
esetekben  az  alkalmazott  jogszabály  alkotmányellenességének
megállapítása mellett a konkrét ügyben való alkalmazási tilalom
kimondására  is  van lehetőség. A Be. 206. §  (3)  bekezdésének
alkotmányossági   vizsgálatára  annak  módosítását   megelőzően
érkezett bírói indítvány, így a vizsgálatot az Alkotmánybíróság
lefolytatta.
 
 2.  A  IV. fejezet 3.3.–3.4 pontjai tartalmazzák, hogy  a  Be.
egyes  rendelkezései a titkos adatgyűjtés körét —  már  a  most
vizsgált  rendelkezéstől függetlenül is —  személyi  és  tárgyi
értelemben   egyaránt  rendkívüli  mértékben  kiszélesítik.   A
„rejtett  nyomozás” hatókörét fokozza az a  körülmény,  hogy  a
jelentős  mértékű jogbiztonsági hiányokban szenvedő Rtv.  és  a
Be.,  valamint  az  Nbtv.  rendelkezéseit  a  Be.  200.  §  (4)
bekezdése  alapján  össze  kell  kapcsolni,  minthogy  a  külső
engedélyhez   kötött   titkos  információgyűjtés   a   nyomozás
elrendelését   követően   csak   bírói   engedéllyel,    titkos
adatszerzésként  folytatható. A már kifejtettek  szerint  ez  a
rendelkezés a célhoz kötöttség elvét már önmagában is feloldja.
 
 2.1.  A  Be.  támadott,  2006.  június  30-ig  hatályban  volt
rendelkezése a titkos információgyűjtés és a titkos adatszerzés
eredményének  az eredeti bírói engedélytől eltérő —  lényegében
korlátozás  nélküli  —  felhasználását tette  lehetővé.  A  már
kifejtetteken  túl ez azt jelentette, hogy az ügy tárgyalásakor
a  „rejtett nyomozás” adatai az engedéllyel nem érintett  másik
büntetőeljárásban,   az   engedélyben  megjelölttől   különböző
(bármely)  bűncselekmény  esetén, olyan  harmadik  személyekkel
szemben is felhasználhatóvá váltak, akikre eredetileg nem  volt
bírói  engedély. Megengedte továbbá olyan bizonyítási  eszközök
felhasználását  is,  amelyek  felkutatását  eredményező  titkos
eszköz,    illetve   módszer   alkalmazása   tekintetében    az
engedélyezési eljárást nem folytatták le.
 Ezekben   az   esetekben   semmiféle   olyan   garancia    nem
érvényesült,  amelyet a törvény — az egyébként  minden  esetben
külső   engedélyhez  kötött  —  titkos  adatszerzéssel  szemben
megkíván.  Ezáltal maga a bírói engedély — mint jogintézmény  —
kiüresedett.  Követhetetlenné vált,  hogy  a  Be.  206.  §  (3)
bekezdésének   alkalmazásakor  a  bizonyítás   törvényességével
összefüggésben  milyen követelményeket kell vizsgálni  abból  a
szempontból,    hogy   a   titkos   információgyűjtés    titkos
adatszerzéssé  alakításakor  megvoltak-e  a  Be.  200.  §   (4)
bekezdése szerinti feltételek.
 A   törvényhely  bizonytalan  tartalmú  rendelkezések  alapján
hipotézisek   vizsgálatát  kívánta   meg   az   érdemi   döntés
meghozatalára   kötelezett,   de   az   iratokat   csak   egyes
részleteiben megismerni jogosult bíróságtól, amikor az engedély
szerinti   cél   és   az   újabb   büntetőeljárásban   szereplő
feltételezett      —      törvényi      szinten      fogalmilag
vsszeegyeztethetetlen — cél azonosítására kötelezték.  Noha  az
alkalmazható  eszközök  jogkorlátozó  jellege  között   markáns
különbségek vannak (pl. levél átvizsgálás illetve magánlakásban
történtek  technikai eszközzel való megfigyelése és rögzítése),
az  nem  is lehetett eleme a mérlegelésnek, hogy vajon  mindkét
ügyben  ugyanazon  eszköz alkalmazására volt-e  (lett  volna–e)
lehetőség. Engedélyezési eljárás (viszonyítási alap)  hiányában
pedig annak vizsgálata, hogy a titkos információgyűjtés során a
bizonyítási   eljárás  törvényességére  vonatkozó   szabályokat
megtartották–e, eleve értelmezhetetlenné vált.
 A     titkos     információgyűjtés    kezdeményezésében     és
lefolytatásában  az ügyésznek sincs semmilyen  szerepe,  így  a
folyamat  „törvényességi” szempontból még abban  az  értelemben
sem  állt  semmilyen kontroll alatt, hogy akár  az  engedéllyel
érintett,  akár harmadik személyek esetén a célok  azonosságára
vonatkozó rendelkezések nem sérültek-e, az engedélyben szereplő
eszköz  (módszer) alkalmazásának kereteit nem lépték-e  túl,  s
esetleg  volt-e ok az engedélyező által lefolytatandó  közbenső
ellenőrzésre. A titkos információgyűjtés végső soron az eljárás
proaktív   szakaszának   olyan  része  volt,   amely   törvényi
hiányosságok,   illetve   titokvédelmi  rendelkezések   folytán
semmilyen  külső  vagy legalább a szervezeten  belüli  kontroll
alatt   nem  állt.  Annak  folytatói  —  egyben  a  tevékenység
ellenőrzőjeként  és  értékelőjeként  —  kizárólagos  jogkörrel,
ellenőrizhetetlen szempontok alapján dönthettek arról is,  hogy
a titkos eljárás mikor és mennyiben válhat nyílttá.
  
  2.2.  A  titkos  nyomozások bírói kontroll  alá  rendelése  a
jogbiztonságot,   a  jogállami  garanciák  érvényesülését,   az
alapjogok védelmét hivatott szolgálni. Az állam az Alkotmány 8.
§  (1)–(2)  bekezdéséből  levezetett objektív  intézményvédelmi
kötelezettségéből  eredően  köteles  úgy  alakítani  az  „egyes
alapjogok  megvalósításához szükséges jogszabályi és szervezeti
feltételeket,  hogy mind a többi alapjoggal  kapcsolatos,  mind
pedig  egyéb  alkotmányos feladataira  is  tekintettel  legyen;
[ami]   az   egyes   jogoknak  az  egész   rend   szempontjából
legkedvezőbb  érvényesülését teszi  lehetővé,  s  mindezzel  az
alapjogok összhangját is előmozdítja” [64/1991. (XII.  17.)  AB
határozat,   ABH  1991,  297,  302-303.].  A  büntetőeljárással
összefüggésben    —   éppen   annak   szükségképpen    súlyosan
jogkorlátozó   volta  miatt  —  különösen   fontos   az   olyan
szabályozás kialakítása, amely hatékonyan szolgálja  e  védelmi
funkció  érvényesülését [összefoglalóan: pl. 12/2004. (IV.  7.)
AB  határozat, ABH, 2004, 217, 221–222.; 17/2005. (IV. 28.)  AB
határozat, ABH 2005, 175, 190–191, 193.].
  A     titkos    eljárások    vonatkozásában    az    objektív
intézményvédelmi  kötelezettség abban is megnyilvánul,  hogy  a
bűnüldözés hatékonyságához fűződő alkotmányosan elismerhető cél
és  az  alapjogok érvényesülése között megteremtendő  egyensúly
érdekében  a  szabályozásnak  a titkos  eszközök  és  módszerek
alkalmazásakor  is  biztosítania kell az eljárással  érintettek
személyi  integritásának  megőrzését.  Ebben  a  tekintetben  a
privát szférához való jog az emberi méltósághoz való jog  olyan
érinthetetlen lényege, amelynek biztosítása érdekében  eljárási
garanciákra  is  szükség  van.  Az  egyes  titkos  eszközök  és
módszerek   engedélyezésére   vonatkozó   eljárás   lényege   a
törvényben  meghatározott  feltételek  fennállásának   előzetes
vizsgálata,  ami  ezen „technikák” személyi,  tárgyi,  valamint
időbeli kereteit is meghatározza. A bírói engedélyhez kötöttség
és  a  bírói ellenőrzés lehetőségének megteremtése az alapjogok
szükségtelen korlátozásával szembeni olyan biztosíték, amely  a
büntetőeljárás      során     az     állam     intézményvédelmi
kötelezettségének közvetítésére alkalmas.
  A  Be.–nek a támadott rendelkezés idején hatályos 206. §  (3)
bekezdése   alapján   és   az  ott   írt   feltételek   mellett
engedélyezett  utólagos  felhasználás  intézménye   azonban   —
függetlenül e jogintézmény szabályozottságának a határozat  IV.
fejezetében   vizsgált,  alkotmányjogi   értelemben   vett   és
alkotmányosan   kifogásolható  minőségétől  —  kiüresítette   e
feltételrendszert.  Az  utólagos  felhasználást  ugyanis   mind
személyi  mind tárgyi értelemben maga a törvény  oldotta  el  a
bírói   engedély   kereteitől.  A   vizsgált   törvényhely   az
engedélyezett  titkos  információgyűjtés  alanyának  azonossága
körében  semmiféle egyezést nem kívánt meg, a tárgyi értelemben
vett  azonosságnak pedig csak az — alkotmányosan  egyébként  is
kifogásolható  —  általános engedélyezési  feltételek  szintjén
kellett  fennállnia. Ez még a „bűncselekmény-azonosságára”  sem
terjedt ki, az időbeli korlátozásra vonatkozóan pedig semmilyen
szabály nem érvényesült. Más szóval az így nyert információk  a
bűncselekmény  elévülési idején belül —  harmadik  személyekkel
szemben — korlátozás nélkül felhasználhatók voltak.
 
 2.3.   Az   Alkotmánybíróság   határozataiban   következetesen
kifejtette,   hogy   a  tisztességes  eljárás  követelményeinek
érvényesülése érdekében nélkülözhetetlenek az alkotmányi és  az
eljárási garanciák. Az eljárás szereplői jogainak és érdekeinek
védelméhez  szükséges biztosítékok egyebekben akár  az  igazság
megállapításának lehetőségét is csökkenthetik (pl.  Abh2.,  ABH
2004, 241, 256.). Ezen alkotmányos tételekből következik az is,
hogy  a  bűnüldözésnek  szigorú anyagi és eljárásjogi  korlátai
vannak.   „A  bizonyítás  sikertelensége  éppenúgy   az   állam
kockázati  körébe  tartozik, mint az eljárás  során  elkövetett
hibák,  sőt  —  eltérő  törvényi  rendelkezés  —  hiányában  az
eljárást  akadályozó  bármely körülmény  is,  amely  folytán  a
büntetőeljárás  ideális célja, az igazságos és  célját  betöltő
büntetés  kiszabása nem teljesülhetett” [9/1992.  (I.  30.)  AB
határozat, ABH 1992, 59, 70.].
 A  bűncselekmény  bizonyításához (bizonyíthatóságához)  fűződő
érdekkel   szemben   a  tisztességes  eljárás  követelményeiből
fakadóan   korlátokat   állítanak  a  védelemhez   való   jogra
vonatkozó,  illetve  az  alapjogok szükségtelen  és  aránytalan
korlátozását  tiltó szabályok. A jogalkotónak  kell  egyensúlyt
teremtenie  a  bűnüldözés eredményességéhez,  az  ország  belső
rendjéhez   és  közbiztonságához  fűződő  érdekek,  a   büntető
igazságszolgáltatással kapcsolatos társadalmi elvárások  és  az
alkotmányos   jogok  érvényesülése  között  [részletesen:   pl.
11/1992. (III. 5.) AB határozat, ABH 1992, 77, 92.; 26/1999. AB
határozat  ABH  1999,  265,  275–277.;  14/2004.  (V.  7.)   AB
határozat ABH 241, 255–256.]).
 
 2.4.  A  titkos  információszerzés  és  a  titkos  adatgyűjtés
anyaga  nem  része  a büntető iratoknak, ahhoz  sem  az  ügyben
dönteni  jogosult bíró, sem a védelem nem fér hozzá. A vizsgált
rendelkezés  hatálya  idején  a  bírósági  irathoz   a   titkos
információszerzés és a titkos adatgyűjtés anyagából  az  ügyész
csupán   néhány   okirati  bizonyítékot   csatolt:   a   titkos
adatszerzés   engedélyezése  iránti   indítványt,   a   bíróság
engedélyezésről   szóló   határozatát   és    az    adatszerzés
végrehajtásáról  szóló,  (de  nem annak  a  végrehajtója  által
jegyzett)   jelentést.  Ezek  alapján  a   titkos   adatgyűjtés
lefolytatásának   törvényessége  rendkívül  szűk   körben,   az
alapjogok korlátozásának tényleges szükségessége és arányossága
pedig  egyáltalán  nem volt ellenőrizhető.  A  jelentésből  nem
derült  ki  sem  a  résztvevőkre, sem az eszköz  alkalmazásának
időtartamára, helyszínére, illetve az engedéllyel érintett és a
harmadik  személy közötti kapcsolatfelvétel és  kapcsolattartás
terepére  vonatkozó semmilyen adat. Az alkalmazás  folyamatáról
ez  az  okirat — eltérő törvényi rendelkezés híján —  csupán  a
jelentés   készítője   által  „szükségesnek   ítélt   mértékig”
tartalmazott  tájékoztatást. A titkos  adatszerzéssé  alakított
titkos  információgyűjtés anyagáról pedig — az  ügyben  dönteni
jogosult,   s   ennek   során  a  bizonyítás   törvényességének
vizsgálatára is köteles bíróság számára — semmilyen adatot  nem
kellett  bemutatni,  a  törvény  még  tényleges  megtörténtének
igazolását sem kívánta meg.
 
 2.5.   Minthogy   a   titkos  adatszerzés  része,   a   titkos
információgyűjtést  pedig  a vizsgált  rendelkezések  a  titkos
adatszerzésre  és  a felhasználhatóságra vonatkozó  szabályokon
keresztül  részévé teszik a büntetőeljárásnak, e jogintézmények
szabályozására,    alkalmazására   is    érvényesek    mindazon
alkotmányos  tételek és alkotmányi követelmények, amelyeket  az
Alkotmánybíróság   a   nyílt  eljárásokkal   összefüggésben   a
korábbiakban   már   megállapított.   Eltérés   csak   annyiban
lehetséges, amennyiben a most vizsgált két jogintézmény lényege
(a   titkosság)   az   eredményes  alkalmazás   érdekében   ezt
szükségképpen megkívánja. Ugyanakkor éppen a titkosság miatt  —
a  törvényesség és a jogállamiság követelményeinek  biztosítása
végett  —  az  eljárás  folyamatára és az így  szerzett  adatok
felhasználhatóságára vonatkozóan olyan további garanciákra  van
szükség,  amelyek a titkosságot, illetve annak  következményeit
kompenzálják.
 A   Be.   78.  §  (4)  bekezdése  szerint  a  törvényellenesen
beszerzett  bizonyíték a büntetőeljárás során  nem  használható
fel,  arra ítélet nem alapítható. Ilyennek minősül az, amelynek
beszerzésére bűncselekmény elkövetése útján, más tiltott módon,
vagy  a  résztvevők  eljárási jogainak lényeges  korlátozásával
került  sor.  Az engedély nélküli, vagy az engedély  kereteitől
eltérő titkos adatgyűjtés a Btk. 227/A. § szerinti jogosulatlan
titkos adatgyűjtés bűntettét valósítja meg, így az ilyen  módon
megszerzett   bizonyíték  bűncselekmény   útján   beszerzettnek
minősül. Az eljárásban résztvevők jogainak lényeges korlátozása
szempontjából   az   Alkotmányban  védett   alapjogok   büntető
eljárásjogi  garanciáját jelentő Be.  60.  §  (1)  bekezdésének
tartalma  az  irányadó.  E  szerint  az  eljárási  cselekmények
végzésekor  az  emberi  méltóságot, az érintettek  személyiségi
jogait, a kegyeleti jogot tiszteletben kell tartani és el  kell
kerülni a magánéletre vonatkozó adatok szükségtelen felfedését.
A  bizonyítékok értékelése, törvényes módon való beszerzésük és
hiteltérdemlőségük, valamint a résztvevők jogainak indokolatlan
korlátozásával való megszerzésük vizsgálata az ügyben  döntésre
jogosult bíró eljárásjogi és hivatásbeli kötelezettsége. A  Be.
ebből  a szempontból nem tesz különbséget a proaktív szakaszban
folyt bizonyítás eredményeképpen beszerzett, de a Be. 206/A.  §
(6)  bekezdése  alapján  a büntetőeljárás  részévé  tett  és  a
nyomozás elrendelése után beszerzett bizonyíték között.
 Az  ügyben (a tárgyalási szakaszban) eljáró bírónak a vizsgált
szabályozás idején nem volt módja annak ellenőrzésére,  hogy  a
titkos   adatszerzést   megelőző  titkos  információgyűjtés   a
törvénynek  megfelelően folyt-e, s arra  is  csak  részlegesen,
hogy  a titkos adatgyűjtésnél az engedély kereteit nem lépték-e
át.  Az okirat, mint bizonyítási eszköz hiteltérdemlőségét  sem
ellenőrizhette,  minthogy  a  titkos  eljárás  részleteire  (az
engedélyen, illetve az arról szóló jelentésen kívül)  más  adat
nem  állt  rendelkezésére.  Mindez  különösen  aggályossá  vált
akkor,  amikor a titkos adatszerzés eredményét olyan személlyel
szemben  vagy  olyan  ügyben használták  fel,  akikre,  illetve
amelyekre az engedély eredetileg nem vonatkozott. Az eredetileg
korlátozó értelmű szabály így a titkos eszközök büntetőeljárási
felhasználásának újabb jogbiztonságot sértő elemévé vált.
 Az  Alkotmánybíróság  a  19/1999. (VI. 25.)  AB  határozatában
kimondta,  hogy bírói eljárás nem jelenthet pusztán formalitást
és  a mérlegelési szempontok hiánya folytán a tényleges döntési
jogkör  a  bírói döntést igénylő esetekben nem  kerülhet  át  a
bíróságon  kívüli szervezetek kezébe (ABH 1999, 150, 155.).  Az
Abh1.-ben  pedig rámutatott, hogy a formalitást  jelentő  bírói
döntéshozatal     nem    felel    meg    az     alkotmányossági
követelményeknek.  „A  lényeg  abban  áll,   hogy   a   bíróság
ténylegesen  mit  vizsgálhat  és  mit  mérlegelhet   a   döntés
kialakításakor.   (…)  A  bíró  törvényi  alávetettsége   [sem]
terjedhet  odáig,  hogy  a  döntéséért  személyes  és   szakmai
felelősséggel  tartozó bírót más hatóság elhatározásán  alapuló
intézkedés  kritikátlan megjelenítővéjé fokozza le. Nem  járhat
továbbá  azzal  sem,  hogy  a bíróság bármely  döntését  valódi
mérlegelési    lehetőség   nélkül,    a    bírói    meggyőződés
kialakításához  szükséges  eszközök  és  jogi  feltételrendszer
hiányában  (…) kényszerüljön meghozni. A bíróság eljárásának  a
bizonyításban  és a mérlegelésben testet öltő  lényegétől  való
megfosztása” többek között azért is alkotmányellenes,  mert  „a
bírósági határozatok és a jogrend tisztelete ellen hat” (Abh1.,
ABH 2003, 525, 541–542.).
 A    titkos    eljárások    során   beszerzett    bizonyítékok
törvényességének,    az    Alkotmányban    biztosított    jogok
megsértésével történő beszerzésének vizsgálata az ügyben eljáró
bíró olyan kötelessége, amely a büntetőeljárás általános célján
—  a büntetőjogi felelősség tisztázásán — túl, a büntetőeljárás
tisztességességét, az Alkotmányban garantált alapjogok védelmét
közvetlenül  szolgálja. E feladatában a bíró nem  korlátozható,
mérlegelési  jogától  nem fosztható meg azon  —  a  szabályozás
indokául  szolgáló  —  alapon,  hogy  az  iratok  rendelkezésre
bocsátása  folytán megismerhetővé válik számára az  alkalmazott
titkos   eszköz  vagy  módszer  technikája,  a  lefolytatásában
résztvevők személye és szerepe.
 A  bíró  a bírák jogállásáról és javadalmazásáról szóló  1997.
évi LXVII. törvény 13. § (1) bekezdése alapján az államtitok és
a  szolgálati titok megtartására köteles, a titokvédelemre való
hivatkozással    alkotmányos   feladatának   ellátásában    nem
korlátozható.  A  korlátozás  nem  csupán  a  bíró  alkotmányos
szerepével ellentétes, a bírósági eljárást a garanciát  jelentő
lényegétől fosztja meg. Éppen azon elvekkel ellentétes, amelyre
hivatkozással   a   titkos  információgyűjtés   és   a   titkos
adatszerzés engedélyezését a törvény a bíróra bízza.
 Az   eljárás   tisztességéhez  tartozó   törvényesség   és   a
jogbiztonság  jogállami  követelményével  szemben  nem  tehetők
engedmények   a   titkos   eszközök   alkalmazását   szabályozó
jogszabályi     rendelkezések    javára.    A    jogintézmények
alkalmazásának   kiszámíthatóságára  és  a   titkos   eljárások
lefolytatásának   módjára  vonatkozóan   fokozott   elvárásként
érvényesül    a    világos   normatartalom,    a    szabályozás
összehangoltsága, az igénybevétel feltételrendszerére vonatkozó
általános  és  speciális kritériumok szabatos,  a  szükségesség
követelménye  tekintetében  a  mérlegelési  jog   határait   is
átláthatóvá  tévő megfogalmazásának követelménye.  E  nélkül  a
titkos  eszközök  alkalmazásának és  felhasználásának  a  bírói
engedélyhez  kötöttsége csupán formalizmus, a  védelemhez  való
jog,  valamint  a  magánszféra védelmére  vonatkozó  alkotmányi
rendelkezések pedig sérülnek.
 
 3.  Az  Alkotmánybíróság korábbi határozatai rámutattak  arra,
hogy  a  védelemhez való jog nem érvényesülhet  formálisan.  Az
Alkotmány  57. § (3) bekezdéséből a terhelt hatékony védelemhez
való  joga  következik (összefoglalóan: Abh2., ABH  2004,  241,
256–258.).  A  14/2002. (III. 20.) AB határozat a  védekezéshez
való    jog   tartalma   tekintetében   kiemelte:   garanciális
szempontból  „a  terhelt  számára  a  jogszerű  és   eredményes
védekezéshez  elengedhetetlen  annak  ismerete,   hogy   milyen
tények,  összefüggések,  adatok alapján,  milyen  bűncselekmény
miatt  kerül  sor  vele  szemben a felelősségre  vonását  célzó
bírósági   eljárás  lefolytatására”  (ABH  2002,  101,   106.).
Mindehhez   a  jogintézmények  kiszámítható  működése   és   az
bizonyítás  alapját  képező  dokumentumok  megismerhetősége  is
hozzátartozik.
 A   25/1991.  (V.  18.),  illetve  a  6/1998.  (III.  11.)  AB
határozatok  a védelemhez való jog, a fegyverek egyenlősége  és
az   államtitok  (szolgálati  titok)  összefüggéseit  vizsgálva
hangsúlyozták,  hogy az utóbbiak megőrzése a  büntetőeljárásban
is követelmény, de ez nem mehet odáig, hogy a vádlott és a védő
iratmegismerési, iratbirtoklási jogát teljes mértékben kizárja.
A  vád  és  a  védelem  jogosítványai nem szükségképpen  teljes
mértékben azonosak, de a tisztességes eljárás megköveteli, hogy
a vád és a védelem egyenlő súlyú jogosítványokkal rendelkezzen.
Ugyanakkor  az  iratokhoz  való  hozzáférés  tekintetében   nem
szükségképpen  azonosak  a  terhelt  és  védő  jogai  sem.  „Az
alkotmányosan »megfelelő« egyensúly a védelemhez való jog és az
államtitok   védelme  között  (…)  csak  igen   differenciáltan
alakítható ki. Különböztetni lehet például aszerint, hogy vajon
az  államtitokról való tudomásszerzés feltétlenül megengedendő-
e, vagy a titok egyes részeiben titok maradhat a védelem előtt;
más–más  megítélés alá esik a tudomásszerzés módja:  a  hatóság
általi  informálás, a személyes iratbetekintés, az irat  általi
informálás,  a személyes iratbetekintés, az irat birtokolása  a
tárgyaláson, vagy ennél tágabb hozzáférhetősége (…). Eltérhet a
»megfelelő«  titokvédelem  a védelem jogát  gyakorló  személyek
között is: az ügyvédnek az adott vonatkozásban több joga lehet,
mint  a  terheltnek (…)” (ABH 1991, 414, 417.;  ABH  1998,  91,
94–96.).
 Az  Alkotmánybíróság  több határozatában kiemelte  az  ügyvédi
hivatásnak   az   igazságszolgáltatásba  való   beágyazottságát
[először:  22/1994.  (IV.  16.) AB határozat,  ABH  1994,  127,
130–131.).  A 8/2004. (III. 25.) AB határozatban pedig  arra  a
következetésre  jutott,  hogy  önmagában  még  a   titokvédelem
szempontjából  speciális  megítélés alá  eső  „nemzetbiztonsági
érdek  sem indokolhatja a titoktartási kötelezettséggel  eljáró
ügyvéd[nek]”  az  eljárásból való  kizárását  (ABH  2004,  144,
157.).
 
 3.1.  Abban  az  esetben,  ha  a  büntetőeljárásban  a  titkos
adatszerzés  alapiratai kizárólag az ügyész számára  ismerhetők
meg,  a titkos információgyűjtésre vonatkozó dokumentáció pedig
az  ítélkezési feladatot végző bíróság mellett a védelem  előtt
is   rejtve   marad,   a  titkos  eljárás  jogszerűségének   és
törvényességének   megítélése   az   ügyész   kizárólagos    és
ellenőrizhetetlen  kompetenciájává  válik.   Ellehetetlenül   a
vádlott  (és  a védő) azon joga, hogy a védelem előkészítéséhez
megfelelő lehetőségekkel rendelkezzék, azaz legalább  a  titkos
eljárás   jogszerűségének  vizsgálatához  szükséges   minimális
adatokat  megismerhesse. A vizsgált szabályozás hatálya  idején
érvényesülő  megoldás  szerint, a vádlott  és  a  védő  számára
elérhető  iratok önmagukban még annak ellenőrzésére sem  voltak
alkalmasak,  hogy a titkos adatszerzés szabályait megtartották-
e,  a  titkos információgyűjtés vonatkozásában pedig legfeljebb
annak   puszta   tényét   „igazolták”.   A   célhoz   kötöttség
szabályainak  a  Be.  206. § (3) bekezdése  szerinti  feloldása
folytán a számukra elérhető iratok dokumentációs és információs
értéket alig, vagy egyáltalán nem jelentettek, amikor a terhelt
az engedélyezési eljárással nem érintett harmadik személy volt.
Azokból  legfeljebb az volt megállapítható, hogy az  új  ügyben
szereplő terhelt és az engedély szerinti célszemély között volt-
e, vagy lehetett-e kapcsolat, ám arra, hogy ez pl. a 202. § (2)
bekezdése  szerinti „bűnös kapcsolat” jellegét  öltötte-e,  már
nem volt kötelező az adatszolgáltatás.
 A   védelemhez   való   jog  és  a  fegyverek   egyenlőségének
érintkezési  pontja,  hogy  a  vádnak  és  védelemnek   egyenlő
eséllyel kell rendelkeznie, a büntető ügyben felmerülő tény  és
jogkérdésekre vonatkozó állásfoglalásuk kialakítására  [6/1998.
(III. 11.) AB határozat, ABH 1998, 91, 96.]. Az, hogy a konkrét
ügyben a bizonyíték megszerzése törvényes vagy jogellenes volt-
e   —  az  V.  fejezet  2.  pontjában  kifejtettek  szerint   —
meghatározó lehet a büntetőeljárás végkimenetele szempontjából.
A  vizsgált  rendelkezés hatálya idején  a  védelemnek  azonban
éppen  arra  nem volt módja, hogy a bizonyítás törvényességének
sérelmére alapozza a védekezését.
 
 3.2.  Az Alkotmánybíróság következetesen képviselt álláspontja
szerint  a védelem jogának csak az elkerülhetetlenül szükséges,
arányos   és   a  lényeges  tartalmat  nem  érintő  korlátozása
ismerhető  el alkotmányosnak. Ennek a követelménynek  a  titkos
eszközök   felhasználása  során  is   érvényesülnie   kell.   A
titokvédelem  nem  élvezhet  elsőbbséget  a  vád  és   az   azt
megalapozó  bizonyítékok, valamint a bizonyítékok megszerzésére
vonatkozó  körülmények  megismerhetőségével  szemben,  és   nem
szolgálhat a védelemnek a váddal szembeni kedvezőtlen helyzetét
elfogadhatóan   indokoló   szabályozás   alapjául.   Ebből    a
szempontból nem kielégítő megoldás az, amely szerint a  vádlott
és  a védő csupán az ügyben folytatott titkos információgyűjtés
tényéről    szóló,    számukra   azonban    teljes    mértékben
ellenőrizhetetlen tartalmú és hátterű közlésre jogosult.  Ez  a
védelemhez való jog gyakorlását ellehetetlenítő, a védekezéshez
való  jog tartalmi lényegét elvonó megoldás az Alkotmány 57.  §
(3) bekezdésével ellentétes.
 
 4.  Az  Alkotmánybíróság a határozat IV. fejezetének  3.4–3.6.
pontjaiban — más támadott rendelkezésekkel összefüggésben — már
rámutatott a titkos nyomozás és az emberi méltósághoz való  jog
szoros  összefüggéseire. Az ott kifejtetteket a  most  vizsgált
törvényhellyel összefüggésben is irányadónak tekinti, s a bírói
kezdeményezésben  kifejtettekre  figyelemmel   az   alábbiakkal
egészíti ki.
 
 4.1.  Az 50/2003. (XI. 5.) AB határozatban az Alkotmánybíróság
összefoglalóan   mutatott   rá,   hogy   „az   Alkotmánybíróság
gyakorlata szerint (…) az emberi méltósághoz való jogból fakadó
jogosultságoknak  a  sérelmét jelentheti,  ha  az  állam  indok
nélkül  avatkozik be az emberek magánéletébe (…).  »Az  a  jogi
szabályozás  (…),  amely  ezt akár csak potenciálisan  lehetővé
teszi, arra való tekintet nélkül alkotmányellenes, hogy  ez  az
alkotmányellenes  jogkövetkezmény az  ügyek  hány  százalékában
következik be.« [Először: 46/1991. (IX. 10.) AB határozat,  ABH
1991,  211,  215.]  (…)  Az  állami  beavatkozás  határait   az
Alkotmány  8.  §  (2)  bekezdésében  meghatározott  formai   és
tartalmi  követelmények, végső soron az Alkotmánybíróság  által
az   Alkotmány  alapján  kidolgozott  szükségességi–arányossági
követelmények jelölik ki.” (ABH 2003, 566, 578.)
 Az    Alkotmánybíróság   büntetőjogi   tárgyú   határozataiban
rendszerint    abból   indul   ki,   hogy   a    büntetőeljárás
eszközrendszere       szükségképpen      jogkorlátozó.       Az
alkotmányellenesség  konzekvenciáinak  levonása  nélkül  számos
olyan, a büntetőeljárás résztvevőivel szemben kényszert jelentő
eljárási  intézményt  vizsgált,  amelyek  alkalmazása  nem   is
valósulhat meg másként, mint a magánszférába történő  erőteljes
beavatkozással   (pl.  előzetes  letartóztatás,   közreműködési
kötelezettség  szakértői vizsgálatban) [26/1999.  (IX.  8.)  AB
határozat, ABH 1999, 265.; 41/2003. (VII. 2.) AB határozat, ABH
2003,  525.;  723/B/1991. AB határozat,  ABH  1991,  632.;].  A
határozatok   azonban  hangsúlyozzák,  hogy  bár  az   államnak
kötelessége  a  büntető igény érvényesítése, ez az  alkotmányos
cél  sem  ad  alapot az alapjogok szükségtelen vagy  aránytalan
korlátozására.
 A   titkos   információgyűjtés   és   a   titkos   adatszerzés
büntetőjogi   eszközként  való  igénybevételét  a  demokratikus
jogállamban   megalapozza  az  a  körülmény,  hogy   egyes,   a
társadalom    rendjét   súlyosan   sértő   vagy   veszélyeztető
bűncselekmények  elleni  eredményes fellépéshez  a  hagyományos
eszközök  nem  bizonyulnak elegendőnek.  A  társadalom  védelme
érdekében  olyan  módszerekre, eszközökre van szükség,  amelyek
behozhatják   a  bűnüldöző  szerveknek  a  bűnözéssel   szemben
esetlegesen fennálló lépéshátrányát. A vizsgált alapjogoknak  a
titkos   eljárásban   alkalmazható  módszerek   által   okozott
korlátozása  tehát  alkotmányosan nem  szükségtelen  eszköz.  A
jogállamiság  és  az alapjogok védelme azonban megköveteli  azt
is,   hogy  ezen  eszközök  felhasználásának  rendjét   a   jog
részletesen és differenciáltan szabályozza. Minthogy  a  titkos
eszközök és módszerek igénybevétele súlyos beavatkozást  jelent
az egyén életébe, alkalmazásuknak csupán kivételesen, átmeneti,
végső megoldásként lehet helye.
 
 4.2.   A   titkos  információszerzés  és  titkos   adatgyűjtés
feltételeinek  meghatározásakor a jogalkotó — a IV.  fejezetben
kifejtettek   szerint  —  túlságosan  széles   értelmezést   és
alkalmazást  lehetővé  tévő, bizonytalan tartalmú  szabályozást
alkotott,    amelyből    döntően   hiányzik    az    alkalmazás
kivételességére vonatkozó általános kritérium. A Be. 206. § (3)
bekezdése   szerinti  esetben  az  engedélyezés   feltételeinek
előzetes  vizsgálatára  sem kerülhetett  sor,  az  eszközök  és
módszerek  használata  harmadik  személyek  tekintetében  bírói
kontroll nélkül maradt. [Előzetes engedélyezés nem volt, így az
arról    való    tudomásszerzés   hiányában   a   bíró    saját
elhatározásából  sem  végezhetett  (közbenső)   kontrollt,   az
utólagos,  a  tárgyaló  bíró  által foganatosítandó  ellenőrzés
pedig — dokumentáció hiányában — nem volt lehetséges.]
 Az  utólagos  felhasználás  időbeli korlátlansága  folytán,  a
célhoz  kötöttség  szabályai alól  kikerült  esetekben  (a  már
vizsgált  alapjogokon  túl) meghatározhatatlan  számú  érintett
információs  önrendelkezési joga eshetett tartósan  —  hatékony
jogorvoslati  lehetőség nélkül — korlátozás alá. A  szabályozás
ugyanis   a  harmadik  személyek  vonatkozásában  szükségképpen
feltételezte  az adatok készletezését, kezelését és  tárolását,
anélkül,   hogy   az   arányosságot  biztosító,   a   kivételes
alkalmazásra   vonatkozó  mérce  létezett   volna.   Az   ilyen
korlátozás  nem  felel meg az Alkotmány 8. §  (2)  bekezdésében
megszabott feltételeknek.
 
 4.3.   Az   információs   önrendelkezéshez   való   jogot   az
Alkotmánybíróság  határozatai olyan kiemelt értéknek  tekintik,
amelynek   korlátozhatóságára  szigorú  követelményeknek   kell
vonatkozniuk.  A  büntető  igény  érvényesítése  önmagában  nem
elégséges  indok  az emberi méltósághoz, a magántitokhoz  és  a
személyes adatokhoz való jog korlátozására.
 Az   információs   önrendelkezési   jog   egyik   legfontosabb
biztosítéka  az  információgyűjtés  és  az  adatkezelés  célhoz
kötöttsége,   amely   alól  a  titkos  eszközök   alkalmazására
vonatkozó  szükségesség elismerése sem adhat további feltételek
nélkül  általános  érvényű  felmentést.  „A  célhozkötöttségből
következik,  hogy  a  meghatározott  cél  nélküli,  ’készletre’
történő,  előre nem meghatározott jövőbeni felhasználásra  való
adatgyűjtés és tárolás alkotmányellenes” [15/1991. (IV. 13.) AB
határozat,  ABH  1991,  40, 41–43.].  A  titkos  eszközöknek  a
célhozkötöttségtől  történő  teljes  eloldása,  az   alkalmazás
kivételességére   és   átmenetiségére   vonatkozó   szabályozás
hiányával   együtt   e   jog  aránytalan,   így   alkotmányosan
elfogadhatatlan korlátozását jelenti.
 Az  Alkotmánybíróság a 44/2004. (XI. 23.) AB határozatában  az
Abh1.–ben  kifejtett jogbiztonsági és adatvédelmi  szempontokra
figyelemmel megsemmisítette az Rtv. 80. § (1) bekezdését és  az
Rtv.  85.  §  (1)  bekezdését. Az Rtv. 80. §  (1)  bekezdése  a
büntetett  előéletre vonatkozóan, illetve  a  külön  törvényben
meghatározott  államigazgatási feladatok ellátása  érdekében  —
többek között — a jelen határozatban is vizsgált, az Rtv. 69. §
(3)  bekezdésében felsorolt feltételek esetén tette lehetővé  a
különleges  személyes adatok kezelését. A határozat kifejtette,
hogy  az  értelmezési tartomány beláthatatlansága miatt  ez  az
Alkotmány  2.  §  (1)  és az 59. § (1) bekezdésébe  ütközik.  A
határozat  azonban a titkos információgyűjtés és  az  Rtv.  84.
§–ának  az  adatkezelésre vonatkozó szabályait  az  információs
vnrendelkezési  jog szempontjából csak a tájékoztatási  tilalom
összefüggésében  vizsgálta. Az Alkotmánybíróság  a  bizonytalan
normatartalomra figyelemmel szintén alkotmányellenesnek találta
a tilalmat előíró 85. § (1) bekezdését is, noha a tájékoztatási
tilalomra vonatkozó szabályozás elvi lehetőségét elismerte (ABH
2004,  618,  654–655.). A határozat egyrészt nem  érintette  az
Rtv.–nek  a  titkos információgyűjtés esetében az  adatkezelést
lehetővé tévő, 84. §–át, másrészt — minthogy kizárólag az  Rtv.
más  rendelkezéséit és a jelen határozattól  eltérő  szempontok
alapján  vizsgálta — értelemszerűen nem tartalmazott  semmilyen
megállapítást  a  Be. 206. § (3) bekezdése és az  adatkezelésre
vonatkozó, az Rtv.-ben foglalt szabályok. tekintetében.
 
 4.4.  A  24/1998. (VI. 29.) AB határozat rámutatott,  hogy  az
információs önrendelkezéshez való jog nem korlátozhatatlan,  de
az Alkotmány 8. § (2) bekezdéséből levezetett a szükségesség és
arányosság   követelménye  a  személyes   adat   továbbítására,
kezelésére,  felhasználására, az új adatállomány  előállítására
is vonatkozik. Az Alkotmány 59. § (1) bekezdésével továbbá csak
az  áll  összhangban, ha az adatkezelés minden  aspektusára  az
ellenőrizhetőséget biztosító garanciák vonatkoznak.  Kiváltképp
követelmény  ez akkor, ha ezen aktusokra az érintett  tudta  és
beleegyezése nélkül kerül sor (ABH 1998, 191, 194.). A 15/1991.
(IV.  13.)  AB  határozat  a személyes  adatok  kezelésének  és
feldolgozásának   célhozkötöttségét  és  a  készletre   történő
adatgyűjtés  és  tárolás tilalmát hangsúlyozta (ABH  1991,  40,
42–43.).
 A  44/2004.  (XI. 23.) AB határozatban foglaltakhoz  hasonlóan
az  Alkotmánybíróság  ezúttal is hangsúlyozza,  hogy  az  állam
büntető  igényének érvényesítése érdekében, az azzal összefüggő
célokból,  a  közrend,  a  közbiztonság  és  a  nemzetbiztonság
védelme  érdekében  nem  tekinthető  eleve  szükségtelennek  és
aránytalannak   a  személyes  adatok  meghatározott   szempontú
kezelése,  tárolása, továbbítása, feldolgozása (ABH 2004,  618,
654.).
 A  Be. vizsgált 203. § (3) bekezdésének hatálya idején azonban
az  adatgyűjtés, kezelés, tárolás, továbbítás,  feldolgozás  az
érintett  tudta  nélkül, más alapjogokat is súlyosan  korlátozó
eljárás   keretében   történt.  A  titkos  információgyűjtéssel
érintett   harmadik  személyek  esetében   —   függetlenül   az
alkalmazott  módszer  vagy eszköz súlyos, vagy  kevésbé  súlyos
jogkorlátozó  jellegétől  —  a  titkos  nyomozás   felett   nem
érvényesült az a kontroll, amelyet a törvény minden más esetben
megkívánt.  Ellenőrizetlen keretek között, kizárólag  a  titkos
információgyűjtés folytatójának döntésén múlott az is,  hogy  a
bűncselekmény  elévülési idején belül mikor  használja  fel  az
adatokat.  Mindez megteremtette a céltól eltérő adatkezelés  és
felhasználás  veszélyét  is.  Ez a  helyzet  pedig  az  alapjog
szükségtelen  és  aránytalan  korlátozását  jelenti,  ezért  az
Alkotmány  8.  §  (2)  bekezdésére és  59.  §  (1)  bekezdésére
figyelemmel a szabályozás alkotmányellenes volt.
 
 5.1.    A    2–4.    pontokban   kifejtettek    alapján    az
Alkotmánybíróság  megállapította, hogy  a  2006.  június  30-ig
fennálló    tartalommal   a   Be.   206.   §   (3)    bekezdése
alkotmányellenes  volt,  ezért a bírói  kezdeményezés  alapjául
szolgáló, konkrét ügyben nem alkalmazható. A szabályozás  egyes
elemei  és  egésze, valamint annak módja sértették az Alkotmány
2.  §  -ából  levezethető,  a  jogbiztonságra  és  az  eljárási
garanciákra  vonatkozó alkotmányi követelményeket. Beleütköztek
továbbá az 57. § (3) bekezdése által garantált védelemhez  való
és  ezzel  összefüggésben a tisztességes eljáráshoz való  jogra
vonatkozó    rendelkezésekbe.   Emellett   szükségtelenül    és
aránytalanul korlátozták az 54. § (1) bekezdése által garantált
emberi méltósághoz, továbbá az 59. § (1) bekezdése által védett
magánlakáshoz,  a  magántitok  védelméhez  és  az   információs
önrendelkezéshez való jogot.
 
 5.2.  Az  Alkotmánybíróság ugyanakkor megállapította,  hogy  a
vizsgált  rendelkezés és az Alkotmány 50.  §  (1)  bekezdésében
védett  bírói  függetlenség, illetve az 57. § (1)  bekezdésében
szabályozott bíróság előtti egyenlőség között nincs alkotmányos
összefüggés.
 
 5.3.   Az   Alkotmánybíróság  hangsúlyozza:   A   közrend,   a
közbiztonság,  a  nemzetbiztonság védelme,  mint  alkotmányosan
elismert  államcélok, indokolttá teszik a  titkos  eszközök  és
módszerek    alkalmazását.    Bűnüldözési    célból     történő
igénybevételükre  azonban csak kivételesen,  ultima  ratioként,
differenciált  szabályozás mellett akkor  kerülhet  sor,  ha  a
nyílt eljárásban rendelkezésre álló eszközök felhasználásával a
bűncselekmény  felderítése,  az  elkövető  és  a   bizonyítékok
felderítése   kilátástalan.   A   feltételek   fennállását   az
indítványozónak  kellő részletességgel kell alátámasztania,  az
engedélyezőnek  pedig  körültekintően  kell  vizsgálnia.   Ezen
eljárások szabályozásakor — függetlenül attól, hogy az a titkos
információgyűjtésre vagy a titkos adatszerzésre vonatkozik — az
Alkotmány rendelkezéseinek maradéktalanul érvényesülniük  kell,
az   eljárás   titkos  jellege  miatt  pedig   többletgaranciák
beépítésére van szükség.
 
 5.4.   Az   Alkotmánybíróság  utal  arra  is,   hogy   a   Be.
rendelkezései  az  indítvány,  illetve  a  bírói  kezdeményezés
érkezése után, a büntetőeljárásról szóló 1998. évi XIX. törvény
módosításáról  szóló  2006.  évi LI.  törvény  rendelkezéseinek
2006.  július  1–jét követő hatályba lépését követően  jelentős
mértékben  megváltoztak. Az Alkotmánybíróság állandó gyakorlata
szerint  a hatályon kívül helyezett jogszabály helyébe lépő  új
rendelkezések  tekintetében csak a régi és  az  új  szabályozás
tartalmi  azonosságának megállapíthatóságakor folytatja  le  az
alkotmányossági  vizsgálatot [pl. 335/B/1990.  AB  végzés,  ABH
1990,  261,  262.; 32/2005. (IX. 15.) AB határozat,  ABH  2055,
329,  333–334.;  519/B/2003.  AB  határozat,  ABH  2005,  1182,
1184.].  Jelen  ügyben a tartalmi azonosság —  éppen  a  titkos
információgyűjtés   és   a  titkos  adatszerzés   eredményeinek
felhasználhatóságára   vonatkozó   feltételrendszer    jelentős
mértékű  módosításra  figyelemmel —  nem  volt  megállapítható.
Ezért  az Alkotmánybíróság a vizsgálatot csak a bírói indítvány
keretei között a régi szabályozás vonatkozásában végezte el.
                           VI.
                               
 1.  A Jöt.-nek az alkotmánybírósági eljárást kezdeményező bíró
által támadott 111. § (2) bekezdés g) pontja a törvény Negyedik
Részének  XVII.  Fejezetében, a jövedéki  ellenőrzés  szabályai
között található.
 A   támadott  rendelkezés  valószínűségre  alapítva,   pusztán
jövedéki    ellenőrzés   címén   a   jövedéki   jogkövetkezmény
megalapozása  érdekében olyan eszköz előzetes engedély  nélküli
használatát  teszi  lehetővé  a  vámhatóság  számára,   melynek
alkalmazását   a  titkos  információgyűjtésre   és   a   titkos
adatszerzésre vonatkozóan az Rtv. 69. § (1) bekezdés c)  pontja
és a Be. 200. § (1) bekezdés b) pontja — a büntetőeljárás során
is  —  bírói  engedélyhez  köti. A Jöt.  kérdéses  rendelkezése
szükségtelen  beavatkozást  jelent  az  Alkotmány  59.  §   (1)
bekezdése által védett magánszférába.
 A  vámhatóság számára a Vám tv. szabályai is csak  bűnüldözési
céllal  engedik meg a titkos információgyűjtés alkalmazását.  A
csomagátvizsgálás  a  Vám  tv. 31. §  (1)  bekezdés  c)  pontja
szerint   bírói   engedélyhez  kötött  titkos   eszköz.   Ebből
következően a vámhatóság más címen és külső engedély nélkül nem
jogosult   az   ugyanilyen  beavatkozást  megtestesítő   eszköz
alkalmazására.  A jogosultság nem teremthető meg  olyan  módon,
hogy  egy másik törvény (Jöt.) a Vám tv. megoldását alkalmazva,
a  bűnüldözési  céllal  össze sem hasonlítható  súlyú  jövedéki
ellenőrzés  címén a bírói engedélyhez kötöttség  alól  kivételt
teremt.
 A  titkos  eszközök és módszerek alkalmazására — azok súlyosan
jogkorlátozó  volta  miatt  — a IV.  fejezet  2–3.  pontjaiban,
valamint  az  V.  fejezet  2.2.–2.5.,  illetve  5.3.  pontjában
kifejtettek szerint csak kivételesen, átmenetileg, kellő  súlyú
indokkal,  törvényben pontosan körülírt esetekben és feltételek
mellett   van   mód.  A  kivételesség  és   az   alapos   indok
mérlegelésekor   a  jogalkotónak  az  Alkotmány   59.   §   (1)
bekezdésében   védett   jogok  korlátozhatósága   szempontjából
figyelemmel  kell lennie az Egyezmény 8. Cikk  2.  bekezdésében
foglalt   felsorolásra  is.  Ez  ugyanis  a   titkos   eszközök
alkalmazását   csak   nemzetbiztonsági,  közbiztonsági   okból,
zavargás  vagy bűncselekmény megelőzése, a közegészség  vagy  a
közerkölcsök,  illetve  mások jogainak  szabadsága  és  védelme
céljából engedi meg, s nem teszi ezt lehetővé a közteherviselés
biztosítása érdekében.
 Az  Alkotmánybíróság — más összefüggésben ugyan, de  —  már  a
26/2004.   (VII.  7.)  AB  határozatban  kifejtette,   hogy   a
közteherviselésre    vonatkozó   rendelkezések    érvényesülése
érdekében   nem  szükségképpen  alkotmányellenes  a   különböző
helyszínek,   helyiségek,  szállítóeszközök   —   magánszférába
beavatkozást  jelentő — átvizsgálására feljogosító szabályozás.
Erre azonban a nyílt eljárások keretében is csak a szükségesség
és  arányosság  követelményének szem előtt tartásával  kerülhet
sor   (ABH   2004,   399,   417–418.).   Ugyanez   irányadó   a
csomagátvizsgálásra   is.   Olyan   jellegű   titkos   eszközök
alkalmazása  azonban,  amely minden más  esetben  egyébként  is
bírói  engedélyhez  kötött  — a Jöt.  támadott  rendelkezésével
érintett  — adóelkerülő magatartások visszaszorítása  érdekében
szükségtelen, ezért alkotmányellenes korlátozást jelent.
 
 2.  Alkotmányosan  kifogásolható az  intézkedés  módja  is.  A
rendelkezés   alapján  a  csomagátvizsgálás   a   postai   vagy
magánszolgáltató  két  képviselőjének  jelenlétében   történik.
Ennek  következtében  a  hatóság  tagjain  kívül  álló  és   az
ügymenetben  semmilyen  szerepet nem  játszó  személyek  férnek
hozzá  —  egyébként a jövedéki ellenőrzéssel nem is érintett  —
személyes információkhoz, mások magántitkaihoz.
 Az  Alkotmánybíróság a büntetőeljárásban igénybe vett hatósági
tanú  vonatkozásában is megállapította, hogy alkotmányosan  nem
kielégítő  az  a  szabályozás,  amely  széles  körben,   minden
következmény  nélkül teszi lehetővé harmadik személyek  számára
az   érintett   személyek   magánszférájának,   magántitkainak,
személyes  adatainak megismerését. A „magánszférához  való  jog
sérelmét   jelenti   az   is,  ha  valaki   akarata   ellenére,
beleegyezése  nélkül  tűrni köteles azt,  hogy  számára  idegen
személy  a  magánéletébe betekintést nyerjen, tanúja  legyen  a
személyét   érintő  kényszercselekményeknek,   a   magántitkai,
személyes   adatai   körébe  tartozó   információkhoz   jusson”
[43/2004. (XI. 17.) AB határozat, ABH 2004, 605–606.].
 
 3.     Az    Alkotmánybíróság    a    fentiekre    tekintettel
megállapította,  hogy  a Jöt. támadott rendelkezése  az  elérni
kívánt cél szempontjából szükségtelenül korlátozza az Alkotmány
59.  §  (1)  bekezdésében  védett  alkotmányos  jogokat,  ezért
alkotmányellenes.  Az  alkotmányellenes  helyzet  megszüntetése
pedig csak a jogszabály azonnali megsemmisítésével lehetséges.
 
 4.   Az  Alkotmánybíróság,  minthogy  a  támadott  rendelkezés
alkotmányellenességét  más alkotmányi rendelkezés  alapján  már
megállapította,  annak az Alkotmány 70/A.  §  (1)  bekezdésével
való összefüggését nem vizsgálta.
 
 5.   Utal  továbbá  az  Alkotmánybíróság  arra  is,  hogy   az
alkotmányosan   elfogadható   bűnüldözési   célhoz   kapcsolódó
esetekben a vámhatóság továbbra sem marad eszköztelen, minthogy
rendelkezésére áll a Vám tv. megfelelő rendelkezései szerint  a
bírói  engedélyhez  kötött  titkos  információgyűjtés,  a   Be.
rendelkezései szerint pedig a titkos adatszerzés.
 
 6.  A  határozatnak  a Magyar Közlönyben való  közzététele  az
Abtv. 41. §-án alapszik. 

